Padah ponteng solat Jumaat, 3 lelaki ditahan

BANGI, 23 Muharram 1444H, Ahad – Padah memonteng solat Jumaat, tiga lelaki berusia 19 hingga 45 tahun ditahan pasukan penguatkuasa Jabatan Hal Ehwal Agama Terengganu (JHEAT) kelmarin.

Kesemua mereka ditahan oleh 15 pegawai penguatkuasa syariah wanita daripada Unit Penguatkuasaan Pejabat Agama Daerah Marang ketika melepak di kawasan kolam memancing pada waktu solat Jumaat.

Ketua Penolong Pesuruhjaya Bahagian Penguatkuasaan Syariah JHEAT, Md Adnan Abdullah berkata, risikan mendapati mereka menunggu di luar kolam memancing itu dari bermula waktu masuk sehingga selepas solat Jumaat.

“Sewaktu ditahan, kesemua lelaki berkenaan sedang berada di dalam sebuah kereta yang diletakkan di luar kolam memancing itu,” katanya seperti dilapor media tempatan, hari ini.

Beliau berkata, tiga lelaki terbabit didakwa mengikut Seksyen 16 Enakmen Kesalahan Jenayah Syariah (Takzir) Terengganu 2001 (pindaan 2016.

Di bawah peruntukan itu, mereka boleh dikenakan denda maksimum RM3,000 atau dipenjara sehingga dua tahun atau kedua-duanya jika sabit kesalahan.


SPRM siasat dakwaan rasuah projek Petronas bernilai RM399 juta

BANGI, 6 Zulkaedah 1444H, Jumaat – Suruhanjaya Pencegahan Rasuah Malaysia (SPRM) mengesahkan telah membuka fail siasatan berhubung dakwaan rasuah membabitkan projek Petronas bernilai RM399 juta serta sebuah syarikat minyak dan gas antarabangsa.

Dalam siasatan tersebut, SPRM menemukan beberapa kelemahan dalam amalan, sistem dan tatacara kerja dipercayai berkaitan pemberian tender projek berkenaan.

Justeru, SPRM mencadangkan mencadangkan Petronas membuat penambahbaikan prosedur operasi standard (SOP) sebagai langkah-langkah pencegahan rasuah.

“Ini berhubung dakwaan terdapat perbuatan rasuah membabitkan projek Petronas serta sebuah syarikat minyak dan gas antarabangsa yang disiarkan di sebuah portal baru-baru ini,” katanya dalam kenyataan, hari ini.

SPRM juga mengesahkan Petronas juga memberikan kerjasama penuh dalam siasatan berkenaan.

Justeru, SPRM menyeru pihak yang mempunyai maklumat baharu berhubung isu terbabit supaya tampil untuk membantu siasatan di bawah Akta SPRM 2009.

Siasatan terbaru ini adalah kali kedua dalam tempoh dua tahun, selepas agensi penguatkuasaan berkenaan ‘menyerbu’ Petronas Carigali Sdn Bhd (PCSB) pada November tahun lalu serta menahan sembilan individu termasuk seorang eksekutif muda.


Tak perlu tambah syarat halang individu kes mahkamah bertanding

BANGI, 9 Safar 1444H, Selasa – Kerajaan berpendapat tiada keperluan menambah syarat baharu urusan pencalonan dalam pilihan raya buat masa ini, khususnya bagi individu yang dibicarakan di mahkamah.

Menteri di Jabatan Perdana Menteri (Parlimen dan Undang-Undang), Datuk Seri Dr Wan Junaidi Tuanku Jaafar berkata, syarat pencalonan pilihan raya sedia ada sudah mencukupi.

Ia seperti mana yang termaktub dalam Perkara 48 Perlembagaan Persekutuan, dan tambahan syarat hanya akan merumitkan proses pencalonan berkenaan, katanya.

“Bagi memartabatkan demokrasi, tidak perlu menambah syarat baharu bagi menghalang mana-mana individu daripada bertanding, sebagai contoh menggubal undang-undang bagi individu yang kesnya masih dibicarakan di mahkamah untuk tidak layak bertanding.

“Saya berpandangan tiada keperluan untuk tambah syarat lain bagi mengetatkan syarat pencalonan sedia ada.

“Jika ditambah, ia akan kembali ke era 90-an yang mana proses pencalonan adalah rumit. Adalah wajar kita berpandu kepada undang-undang sedia ada yang sememangnya lengkap dan mencukupi untuk proses pencalonan pilihan raya,” katanya seperti dilapor media tempatan hari ini.

Sebelum ini, Dewan Ulama PAS Pusat (DUPP) mencadangkan kerajaan agar mengetatkan syarat kelayakan calon bertanding bagi mana-mana pilihan raya termasuk melarang individu sedang dalam perbicaraan mahkamah berkaitan kes salah laku, penyelewengan dan rasuah.

Ketuanya, Datuk Ahmad Yahaya berkata, DUPP berpandangan bahawa individu berkenaan tidak wajar diberi peluang untuk bertanding kerana bimbang mereka akan menyalahgunakan kedudukan untuk mengelak daripada dikenakan tindakan sekiranya memenangi pilihan raya.

Dalam pada itu, Wan Junaidi berkata, status seseorang sebagai Ahli Parlimen pula tidak akan tergugur, selaras syarat yang ditentukan dalam Perkara 48(4) Perlembagaan Persekutuan, berkaitan Ahli Parlimen yang dijatuhkan hukuman dan belum mendapat pengampunan.

“Mengikut Perkara 48(4)(c) Perlembagaan Persekutuan, apabila proses yang terakhir iaitu proses pengampunan gagal, maka barulah keahlian ahli parlimen itu tergugur dengan sendirinya,” katanya.


Mohamad Alamin dijangkiti COVID-19, tidak hadir angkat sumpah

KOTA KINABALU, 21 Muharram 1443H, Isnin – Ahli Parlimen Kimanis Datuk Mohamad Alamin, yang dinamakan sebagai Timbalan Menteri Pendidikan dalam pentabiran Perdana Menteri Datuk Seri Ismail Sabri Yaakob, mengesahkan beliau dijangkiti COVID-19 dan tidak dapat hadir mengangkat sumpah jawatan itu petang ini.

Katanya beliau sedang dirawat di Kuala Lumpur dan kesihatan dirinya stabil serta dalam keadaan yang baik.

“Minta semua doakanlah ya kesembuhan saya, insya-Allah,” katanya ketika dihubungi Bernama hari ini.

Seramai 31 menteri dan 37 timbalan menteri dijadual mengangkat sumpah jawatan di hadapan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah di Istana Negara pada pukul 2.30 petang ini.

Jumaat lepas, Perdana Menteri Datuk Seri Ismail Sabri Yaakob telah mengumumkan Barisan Kabinet beliau. – Bernama


Kes SRC: Permohonan Najib semak keputusan mahkamah tidak bermerit

KUALA LUMPUR, 16 Rabiulawal 1444H, Khamis – Pihak pendakwaan kes Datuk Seri Najib Tun Razak berhubung penyelewengan RM42 juta dana milik SRC International Sdn Bhd mendakwa bekas perdana menteri itu diberikan perbicaraan adil dan tiada pratimbangan dalam rayuan akhirnya di Mahkamah Persekutuan.

Timbalan Pendakwa Raya Mohd Ashrof Adrin Kamarul berkata permohonan semakan berhubung keputusan Mahkamah Persekutuan dipohon Najib di bawah Peraturan 137 Kaedah-Kaedah Mahkamah Persekutuan 1995 tidak mempunyai merit dan digunakan sebagai laluan untuk rayuan lanjutan serta penyalahgunaan proses mahkamah.

“Pendapat pemohon (Najib) bahawa kes ini merupakan kes yang sesuai dan sewajarnya untuk Mahkamah Persekutuan menggunakan kuasa dan bidang kuasa sedia ada di bawah Peraturan 137 adalah salah dan tidak bermerit.

“Fakta dan hal keadaan kes ini tidak membolehkan penggunaan Peraturan 137 memandangkan kes ini tidak menunjukkan hal keadaan yang luar biasa untuk semakan dilakukan kecuali bidang kuasa ini disalahgunakan sebagai laluan untuk rayuan lanjutan,” katanya dalam afidavit jawapan difailkan untuk menjawab afidavit sokongan Najib yang diikrarkan pada 6 Sept lepas.

Mohd Ashrof, yang memfailkan afidavit jawapan itu pada 7 Okt lepas, berkata bidang kuasa sedia ada pada mahkamah tidak seharusnya digunakan untuk menyemak semula keputusan Mahkamah Persekutuan berdasarkan merit sebaliknya akan menyebabkan tiada proses litigasi yang muktamad.

“Kes ini (semakan Najib) bukanlah kes luar biasa yang semakan semula boleh dibenarkan. Oleh itu permohonan semakan ini wajar ditolak oleh mahkamah,” katanya.

Mohd Ashrof berkata tiada alasan untuk pemohon terperanjat atau terkejut apabila Mahkamah Persekutuan mengesahkan sabitan dan hukuman yang dikenakan oleh Mahkamah Tinggi.

Katanya, Mahkamah Persekutuan mendapati bahawa hukuman yang dikenakan terhadap pemohon tidak berlebihan dan mengesahkan sabitan dan hukuman.

“Pihak responden (Timbalan Pendakwa Raya) juga tidak mencabar kadar hukuman dikenakan ke atas pemohon. Oleh itu, saya menyatakan bahawa tiada apa-apa tidak sah di sisi undang-undang dan bercanggah dengan Perlembagaan Persekutuan berhubung hukuman dikenakan ke atas pemohon oleh Mahkamah Persekutuan,” kata Mohd Ashrof.

Najib, 69, memfailkan permohonan bagi menyemak keputusan Mahkamah Persekutuan yang mengekalkan sabitan dan hukuman terhadapnya itu kerana menyeleweng RM42 juta dana milik SRC International.

Beliau turut memohon agar diberi kebenaran menyemak keputusan Mahkamah Persekutuan pada 23 Ogos lepas yang menolak rayuannya dan mengekalkan sabitan serta hukuman penjara 12 tahun dan denda RM210 juta, atau penjara lima tahun.

Secara alternatif, Najib memohon agar rayuan itu didengar semula oleh korum Mahkamah Persekutuan yang baharu dan terdiri sekurang-kurangnya daripada tujuh hakim.

Najib, yang kini menjalani hukuman di Penjara Kajang, juga memohon penangguhan pelaksanaan sabitan dan hukuman sementara menunggu pendengaran permohonan semakan itu.

Afidavit Najib yang difailkan bagi menyokong permohonan itu menyatakan bahawa beliau benar-benar percaya dan telah dinasihatkan oleh peguam caranya bahawa keputusan Mahkamah Persekutuan boleh disemak mengikut Peraturan 137 Kaedah-Kaedah Mahkamah Persekutuan 1995. – Bernama


20 PATI Indonesia ditangkap cuba masuk Malaysia

BANGI, 25 Muharram 1442H, Ahad – Cubaan 20 pendatang asing tanpa izin (PATI) yang menyusup masuk ke negara ini secara haram gagal apabila ditangkap Pasukan Gerakan Am (PGA) Batilion 4 di Sungai Nipah, Sungai Haji Dorani.

Selepas ditahan, mereka dibawa ke Balai Polis Sungai Besar untuk tindakan lanjut mengikut Akta Imigresen 1959, kata Pegawai Pemerintah Batilion 4 PGA, Superintendan Zulafendy Hassan.

“Hasil operasi, kami menahan 13 lelaki warga Indonesia berusia antara 21 hingga 41 tahun dan tujuh wanita warganegara sama berusia antara 24 hingga 40 tahun.

“Siasatan mendapati mereka disyaki baru tiba dari Indonesia dan masuk melalui jalan tidak diwartakan (jalan laut).

“Mereka menggunakan bot dan seterusnya mendarat di pesisir Sungai Nipah,” katanya dalam satu kenyataan.

Beliau berkata, semua PATI menjalani ujian saringan Covid-19 di Hospital Tengku Ampuan Jemaah (HTAJ) Sabak Bernam.


1,000 pemuda meriahkan Program Iktikaf Perdana ISMA seluruh negara

BANGI, 27 Ramadan 1444H, Selasa – Seramai 1,000 pemuda dari seluruh negara menghadiri Program Iktikaf Perdana Ikatan Muslimin Malaysia (ISMA) yang diadakan bermula 14 April sehingga 16 April 2023.

Ketua Pemuda ISMA, Mohammad Riduan Muhammad berkata, jumlah penyertaan yang begitu memberangsangkan ini telah menunjukkan betapa besar minat dan semangat para pemuda ISMA dalam meningkatkan keimanan dan ketakwaan mereka kepada Allah SWT.

Beliau berkata, melalui program itu peserta diberikan peluang untuk mengasingkan diri di dalam masjid dan menumpukan perhatian pada ibadah dan doa.

Selain itu, mereka turut mengikuti pelbagai pengajaran agama dan penghayatan mengenai peristiwa penting dalam sejarah Islam yang berlaku di bulan Ramadan, termasuk peristiwa perang Badar.

“Perang Badar adalah antara sejarah yang penting kepada setiap individu muslim yang menandakan kemenangan bagi umat Islam.

“Dalam kaitannya dengan persiapan sebagai seorang pemuda muslim untuk melaksanakan usaha amar maaruf nahi mungkar, perang Badar mengajarkan nilai-nilai penting seperti keberanian, pengorbanan dan perjuangan untuk kebenaran, serta bersedia melawan segala ancaman yang menggugat kedaulatan Islam.

“Kehadiran pemuda kita yang telah beriktikaf di masjid adalah bukti nyata dari pembinaan susuk tubuh pemuda yang bersih jati diri,” katanya.

Dalam pada itu, Mohammad Riduan berkata, program iktikaf ISMA memiliki objektif yang lebih luas, iaitu membentuk sebuah ummah fadhilah, atau masyarakat yang unggul dalam hal moral dan spiritual.

Selain mengajarkan nilai-nilai Islam serta memperkuatkan hubungan dengan Allah, beliau menjelaskan, program ini bertujuan membentuk generasi muslim yang kuat iman, dan sentiasa terbuka memberi khidmat kepada masyarakat dengan melakukan amar maaruf dan nahi mungkar.

“Berpaksikan aspirasi pembinaan ummah fadhilah, ISMA berharap dapat membentuk sebuah masyarakat yang damai, adil, dan bermaruah.

“Hal ini dapat dicapai dengan memacu pemuda-pemuda muslim supaya memiliki kemampuan untuk memerangi kemungkaran dan memperjuangkan kebenaran.

“Dalam jangka panjang, hal ini dapat membantu membangunkan kedaulatan negara kita berdasarkan pada nilai-nilai Islam dan memperkuatkan kedudukan umat Islam di seluruh dunia,” katanya.


Aminuddin janji jadikan Temerloh pusat pelancongan utama di Malaysia

Oleh Ainul Illia Meor Suzurudin

TEMERLOH, 15 Rabiulakhir 1444H, Khamis – Calon Pejuang P088, Haji Aminuddin Yahaya berhasrat untuk menjadikan kawasan Temerloh sebagai pusat pelancongan utama di Malaysia.

Beliau berkata, banyak tapak dan kesan sejarah di Temerloh boleh dibangunkan sebagai tarikan kepada pengunjung dalam dan luar negara.

Sekiranya berjaya dilaksanakan, sudah tentu dapat membantu merancakkan senario ekonomi penduduk tempatan, katanya.

Selain tempat bersejarah, Aminuddin menegaskan, Temerloh yang masyhur dengan ikan patinnya juga sepatutnya mendapat promosi yang lebih berbanding sekarang.

“Temerloh memang terkenal dengan ikan patin. Tetapi mana? Tak banyak sangat promosinya. Ada, bukan tak ada tapi tak cukup.

“Saya yakin kalau betul diusahakan promosinya, bukan sahaja dalam negara, malah kita boleh eksport ikan patin ini.

“Ia sekali gus memberi ruang penternak menjana pendapatan yang lebih. Semua ini boleh dibuat kalau ada inisiatif dan semangat,” katanya dalam ceramah umum  di Mentakab, malam ini.

Demi meningkatkan lagi ekonomi penduduk Temerloh, Aminuddin juga mahu membantu belia di ketiga-tiga Dewan Undangan Negeri (DUN) bawah Parlimen Temerloh iaitu Lanchang, Kuala Semantan dan Mentakab mendapatkan peluang pekerjaan.

“Kita mencadangkan untuk menubuhkan agensi pekerjaan. Mereka tidak dibantu untuk mencari pekerjaan tidak ada ‘matchmaking’ sedangkan di luar sana banyak sebenarnya ruang untuk kita tempatkan mereka.

“Jadi ini misi kita untuk pemuda di sini. Saya dah jumpa ratusan pemuda di Temerloh, semua mereka menyatakan masalah sukar mendapat pekerjaan dan pendapatan

“Insya-Allah kalau kami diberi mandat, kami akan tubuhkan agensi mencari pekerjaan untuk belia. Jadi anak-anak tuan-tuan dan puan-puan jangan takut, boleh cuba dapatkan ‘connection’ kita di seluruh negara,” katanya.


COVAXIN diluluskan untuk kegunaan semasa bencana

KUALA LUMPUR, 8 Rejab 1443H, Khamis – Vaksin COVID-19 COVAXIN diberikan kelulusan pendaftaran bersyarat untuk kegunaan semasa bencana, kata Ketua Pengarah Kesihatan, Tan Sri Dr Noor Hisham Abdullah.

Dalam kenyataannya, beliau berkata, kelulusan bersyarat itu dipersetujui melalui Mesyuarat Pihak Berkuasa Kawalan Dadah (PBKD) kali ke-369, yang telah bersidang hari ini.

“Kelulusan itu masih memerlukan maklumat kualiti, keselamatan dan keberkesanan produk vaksin tersebut dipantau, serta dinilai secara berterusan oleh Bahagian Regulatori Farmasi Negara (NPRA) berdasarkan data-data terkini dari semasa ke semasa.

“Ia bagi memastikan perbandingan manfaat-risiko bagi vaksin tersebut kekal positif,” katanya.

Beliau berkata, COVAXIN yang didaftar di bawah Averroes Pharmaceuticals Sdn Bhd dan dikilangkan oleh Bharat Biotech International Limited, India itu digunakan untuk imunisasi aktif bagi mencegah COVID-19 yang disebabkan oleh virus SARS-CoV-2 dalam kalangan individu berumur 18 tahun dan ke atas.

Sementara itu, dalam kenyataan berasingan Dr Noor Hisham memaklumkan PBKD juga turut bersetuju memberikan kelulusan pendaftaran bersyarat kepada produk dolutegravir (DTG) versi generik, iaitu TEGRAD (Dolutegravir FilmCoated Tablets 50mg).

Beliau berkata keputusan itu dibuat selepas persidangan kali ke-369 tersebut dan produk berkenaan dikilangkan oleh Hetero Labs Limited, India dan pemegang pendaftaran di Malaysia, Camber Laboratories Sdn. Bhd.

Katanya penilaian NPRA mendapati TEGRAD sesuai digunakan secara kombinasi dengan produk anti-retroviral lain bagi rawatan Human Immunodeficiency Virus (HIV) dalam kalangan individu berumur 12 tahun dan ke atas.

“TEGRAD adalah produk generik DTG pertama yang didaftarkan di negara ini dan merupakan manfaat daripada perjanjian Voluntary Licensing(VL) di antara Medicines Patent Pool (MPP) dan pemilik paten DTG, ViiV Healthcare yang dimeterai pada bulan November 2020.

“Hetero Labs Limited, India merupakan salah sebuah pengilang yang diberi lesen oleh MPP di bawah perjanjian VL ini, untuk menghasilkan produk generik DTG bagi negara-negara tersebut, termasuk Malaysia,” katanya.

Dr Noor Hisham berkata, usaha menjadikan negara ini mendapat akses di bawah VL dimulakan KKM bermula 2014.

“KKM mula bekerjasama dengan MPP, agar rundingan dengan pemegang paten melibatkan akses ke atas ubat generik DTG bagi merawat pesakit HIV dewasa tahun berikutnya,” katanya.

Menurutnya, ini selaras dengan saranan Pertubuhan Kesihatan Sedunia (WHO), DTG sebagai rawatan utama bagi pesakit HIV.

Katanya, kelulusan produk akan memberikan akses lebih luas kepada ubat tersebut dengan kos yang lebih berpatutan, tidak kira di fasiliti kesihatan awam mahupun swasta.

“KKM melalui NPRA akan terus memantau dan menilai data-data terkini dari semasa ke semasa berkenaan maklumat kualiti, keselamatan dan keberkesanan produk DTG ini, bagi memastikan perbandingan manfaat-risikonya kekal positif.

“KKM juga akan terus komited dengan usaha-usaha untuk mempertingkatkan akses kepada ubat-ubatan yang berkualiti, selamat dan berkesan kepada rakyat Malaysia,” katanya. – Bernama


Sokong Hari Jawi, hiraukan ‘mulut jahat’

Oleh Athirah Huda Zalhe

BANGI, 19 Zulkaedah 1441H, Sabtu – Masyarakat Melayu Islam amat berharap kerajaan dapat meneruskan hasrat untuk melaksanakan Hari Jawi seperti yang diumumkan semalam. meskipun berdepan dengan pelbagai tekanan.

Presiden Ikatan Muslimin Malaysia (ISMA), Haji Aminuddin Yahaya yakin, rakyat berbilang bangsa di negara ini boleh menerima kehadiran Jawi sekiranya kerajaan menunjukkan kesungguhan untuk melaksanakannya.

“Kita berharap agar kerajaan dapar meneruskan hasrat memperkasakan tulisan Jawi tanpa menghiraukan ‘mulut-mulut jahat’ segelintir orang.

“Kita yakin, sebenarnya masyarakat berbilang kaum di Malaysia ini akan merai dan menghargai tulisan Jawi sebagai sebahagian budaya dan identiti nasional yang unik, dengan syarat kita bersungguh-sungguh dan konsisten. Insya-Allah,” katanya dalam kenyataan, hari ini.

Beliau berkata, penentang tulisan Jawi tidak perlu ‘panas’ dengan usaha kerajaan memartabatkannya kerana langkah itu tidak bercanggah dengan Perlembagaan, malah mampu memperkasakan lagi identiti Malaysia.

Katanya, tulisan itu adalah sebahagian daripada kesenian dan budaya orang Melayu yang sewajarnya dimartabatkan.

Justeru, beliau mengingatkan puak penentang supaya berhenti mempersoalkan usaha memperkasakannya secara rasmi dalam kerajaan atau kepada masyarakat di Malaysia.

“Kenapa dipersoalkan, sedangkan kita (orang Melayu) tidak pernah mempersoalkan kebudayaan Cina atau India.

“Tulisan Jawi adalah tulisan utama Tanah Melayu sejak ratusan tahun. Jadi, ia mempunyai sejarah dan hubungan rapat dengan orang Melayu dan raja-raja Melayu,” katanya kepada Ismaweb.net, hari ini.

Semalam, Menteri di Jabatan Perdana Menteri, Datuk Seri Dr Zulkifli Mohamad Al-Bakri mengumumkan, hari Jumaat sebagai ‘Hari Jawi’ dalam usaha mengekalkan dan memperkasa sebahagian tradisi serta kebudayaan yang membentuk Malaysia.

Beliau berkata, tulisan Jawi diiktiraf dalam Perlembagaan Persekutuan sebagaimana yang termaktub dalam Seksyen 9 Akta Bahasa Kebangsaan 1963/67.

Bagaimanapun, inisiatif Menteri Hal Ehwal Agama itu dikriktik dan diperlekeh netizen Cina yang menyifatkan kononnya ia langkah terkebelakang dan cubaan mengarabkan Malaysia.

Menempelak sikap biadab golongan berkenaan, Haji Aminuddin menyifatkan, tindakan menghina tulisan Jawi adalah seperti menghina orang Melayu dan juga agama Islam.

“Rakyat terutama orang Melayu rasa tersinggung dan kecewa terhadap komen-komen negatif terhadap tulisan Jawi.

“Ia juga dilihat mencabar bangsa Melayu dan raja-raja Melayu yang asal-usulnya memang membaca dan menulis Jawi.

“Rakyat harap kerajaan dapat meneruskan hasrat memperkasakan tulisan jawi tanpa menghiraukan desakan dan komen mereka,” katanya.

BERITA BERKAITAN


BERSATU tak jujur bela orang Melayu, ada agenda tersembunyi, dakwa UMNO

BANGI, 14 Rabiulawal 1443H, Khamis – Parti Pribumi Bersatu Malaysia (BERSATU) adalah parti tidak jujur untuk membela orang Melayu kerana mempunyai agenda tersembunyi dalam perjuangan.

Demikian dakwa Timbalan Pengerusi Badan Perhubungan UMNO Melaka, Datuk Seri Mohd Ali Mohamad, sambil menyifatkan BERSATU sebagai parti tidak ikhlas yang boleh membawa perpecahan.

“Perkara ini berlaku kepada saya sendiri ketika bersama BERSATU yang ketika itu jadi pemimpin, apabila kita minta untuk lantik pemimpin kecil di peringkat kampung mereka tidak hiraukan dan abaikan.

“Jadi bagaimana mahu bersama dalam perjuangan yang besar sekiranya agihan di peringkat kecil tidak boleh dilaksana secara adil dan langsung tidak beri kerjasama,” katanya.

Beliau berkata demikian ketika menjadi panel bual bicara Dimensi bertajuk PRN Melaka – Undi Melayu Pecah yang disiarkan di saluran TV Pertiwi secara langsung malam ini.

Tegas Mohd Ali, BERSATU lebih mementingkan kuasa memerintah dan bukannya menegakkan perjuangan yang ikhlas.

Bahkan dakwanya, BERSATU lebih rakus untuk memegang kuasa sehingga sanggup membuat penyatuan kerana tidak mahu pihak lain yang mendapat kuasa.

“Kalau kita berpakat untuk berkuasa sahaja apabila bergolak akan wujud gunting dalam selimut yang akhirnya penyatuan yang kita bentuk tidak ke mana-mana,” dakwanya.

Pautan Dimensi
https://www.facebook.com/TvPertiwi/videos/948740282377963


Tentera tahan 8 pendatang haram di Kalabakan

KALABAKAN, 3 Muharram 1442H, Sabtu – Pasukan Batalion 3 Rejimen Askar Melayu Diraja (3 RAMD) menahan lapan pendatang haram warga Indonesia dalam operasi dua hari mulai Khamis lepas di kawasan Serudong di sini.

Pendatang haram yang ditahan itu terdiri daripada tujuh lelaki dan seorang wanita berumur antara 19 hingga 54 tahun,menurut Markas Divisyen Kelima Infantri Malaysia dalam satu kenyataan hari ini.

Menurutnya, dua daripada lelaki itu ditahan pada 6.50 petang pada hari pertama operasi di sebuah ladang sawit kerana bekerja tanpa permit sah.

“Susulan itu, siasatan terhadap dua lelaki berkenaan membawa kepada intipan dan penahanan kepada dua lelaki dan seorang wanita yang sedang menunggu bot di kawasan pendaratan ke Nunukan, Indonesia pada 6.45 pagi semalam.

“Selepas itu, 45 minit kemudian, anggota bertugas turut menahan dua lagi lelaki serta seorang wanita menaiki bot dari Nunukan, Indonesia, dipercayai untuk bekerja di ladang berhampiran,” menurutnya.

Kesemua tahanan itu dibawa ke Balai Polis Kalabakan untuk siasatan. – Bernama


Tanah runtuh Simpang Pulai: Hujan berterusan punca runtuhan

IPOH, 28 Rabiulakhir 1443H, Jumaat – Punca kejadian tanah runtuh di Km 27.10 Jalan Simpang Pulai-Blue Valley di sini sehingga mengorbankan dua mangsa semalam adalah disebabkan keadaan hujan yang berterusan.

Timbalan Penolong Pengarah Jabatan Kerja Raya (JKR) Perak Ir Hamdan Ali berkata berdasarkan alat pengesan jumlah taburan hujan yang direkodkan di lokasi, kadar taburan hujan agak tinggi iaitu sebanyak 217 mililiter selama dua minggu dan keadaannya berterusan sehingga mengakibatkan kelemahan pada tebing jalan seterusnya menyebabkan berlakunya runtuhan tanah.

”Hasil pemeriksaan kami mendapati bahawa ia adalah satu runtuhan yang besar membabitkan melebihi 10,000 meter kiub tanah,” katanya kepada pemberita ketika melakukan tinjauan di lokasi kejadian di sini hari ini.

Hamdan berkata pihaknya akan melakukan kerja-kerja pembersihan tanah bagi tindakan jangka masa pendek.

”Oleh kerana kandungan tanah yang tinggi kami akan melakukan pembersihan tanah selama satu minggu dan kami akan sentiasa membuat pemantauan keadaan kestabilan cerun dari semasa ke semasa bagi mengenal pasti tindakan untuk jangka masa panjang.

“Setakat ini kami masih dalam kajian untuk membuat proses kerja pembaikan jangka masa panjang,” katanya.

Dalam pada itu, Hamdan berkata kejadian tanah runtuh di kawasan itu merupakan pertama kali berlaku dan berlaku di luar jangkaan.

”Keadaan cerun itu sebahagian stabil dan sebahagian lagi tidak stabil, jadi kami masih lagi dalam kajian keadaan cerun ketika ini. Panjang cerun yang terjejas adalah kira-kira 100 meter,” katanya.

Beliau berkata laluan berkenaan dijangka akan dibuka semula pada 9 Dis ini setelah selesai kerja-kerja pembersihan dan sekiranya keadaan cuaca mengizinkan.

Menurutnya pusat pemantauan cerun yang ditempatkan di Seksyen 44 di sini mendapati keadaan stabil dan pemantauan cerun dilakukan di tiga lokasi antara Seksyen 38 hingga Seksyen 48.

“Setakat ini, pemantauan yang dijalankan di lokasi lain bersama pihak konsesi mendapati terdapat runtuhan kecil di dua lokasi tapi tidak kritikal dan laluan masih boleh dilalui,” katanya.

Dalam sidang media berasingan, Pemangku Penolong Pengarah Operasi Jabatan Bomba dan Penyelamat Malaysia (JBPM) Perak Muhamad Shahrizal Aris berkata pihaknya menggunakan dua ekor anjing Unit Anjing Pengesan (K9) bagi mengesan sekiranya terdapat mangsa lain yang tertimbus dalam kejadian tanah runtuh itu.

Menurut beliau pihaknya juga menunggu pihak JKR melakukan kerja-kerja pembersihan di kawasan tanah runtuh berkenaan bagi melakukan operasi pencarian.

“Kami mungkin akan menggerakkan operasi sebanyak dua kali, yang kali pertama sekiranya keputusan negatif kami akan membuat kerja pembersihan sekali lagi dan sekiranya pengesahan kali kedua menunjukkan negatif (tiada mangsa), kami akan membuat keputusan sama ada hendak teruskan atau tamatkan operasi ini,” katanya.

Shahrizal berkata bagaimanapun sehingga kini pihaknya belum menemukan sebarang petunjuk terdapat mangsa lain dalam kejadian tanah runtuh tersebut.

Beliau berkata sama ada kerja-kerja pembersihan itu akan diteruskan atau sebaliknya, pihaknya menunggu saranan Jabatan Meteorologi dan Geosains (JMG) untuk mengesahkan dari segi tahap bahaya di kawasan lokasi.

Insiden tanah runtuh tengah hari semalam menyebabkan pemandu lori Muhammad Hafiz Hamdi, 31, dan pemandu kenderaan Toyota Alphard dikenali sebagai Tan Chee Heng, 36, maut akibat tertimbus sebelum mayat mereka berjaya dikeluarkan oleh pasukan JBPM malam tadi. – Bernama


MetMalaysia ramal cuaca signifikan bermula esok hingga 4 Januari

KUALA LUMPUR, 23 Jamadilawal 1443H, Selasa – Jabatan Meteorologi Malaysia (MetMalaysia) akan membuat ramalan cuaca signifikan bagi tempoh seminggu bermula 29 Disember hingga 4 Januari tahun hadapan.

Dalam satu kenyataan, MetMalaysia berkata, ramalan itu akan melibatkan beberapa negeri di semenanjung serta Sabah dan Sarawak.

“Berdasarkan analisis yang dilakukan, luruan monsun yang sedang berlaku dijangka berterusan sehingga 3 Januari 2022.

“Pembentukan awan hujan aktif di Laut China Selatan dan Laut Sulu berpotensi menyebabkan berlakunya hujan berterusan di timur Sabah sehingga 2 Januari manakala di Kelantan, Terengganu, Pahang dan Johor dijangka berlaku bermula 30 Disember hingga 3 Januari,” katanya.

Sementara itu, angin kencang dan laut bergelora sedang berlaku di perairan Pantai Timur Semenanjung, Sarawak dan Sabah dan diramal berterusan bagi tempoh enam hari bermula hari ini.

“MetMalaysia telah mengeluarkan amaran hujan berterusan peringkat waspada melibatkan negeri Sabah, Pantai Timur Semenanjung dan Johor,” katanya.

Pada masa sama, jabatan itu menasihatkan orang ramai untuk sentiasa merujuk laman rasmi MetMalaysia untuk perkembangan cuaca terkini dan membuat semakan lokasi sekiranya disenaraikan dalam kategori amaran.


Crackhouse Comedy promosi fahaman rasisme membakar api perkauman

BANGI, 14 Zulhijjah 1443H, Khamis – Tindakan tegas mesti diambil berdasarkan Akta Hasutan 1970 ke atas Crackhouse Comedy Club di Taman Tun Dr Ismail (TTDI) selain ditutup sepenuhnya kerana tidak memiliki lesen pusat hiburan.

Ini kerana kelab komedi kontroversi itu mempromosikan fahaman rasisme yang membakar api perkauman serta ajaran liberal yang telah terbukti merosakkan sistem sosial negara-negara maju dunia yang lain.

Setiausaha Agung BERJASA, Ir Ts Muhammad Lukman Al Hakim berkata, terdapat juga beberapa pelawak muslim yang konsisten menjuarai dan mengaku secara verbal melakukan aktiviti seks bebas, swinging, pornografi, berpakaian separa bogel dan sangat aktif merosakkan moral para golongan muda di medan media sosial.

“Individu-individu ini pula mestilah didakwa di Mahkamah Syariah atas kesalahan zina berdasarkan seksyen-seksyen yang diperuntukkan dalam undang-undang.

“Kerajaan mestilah mengambil tindakan tegas dalam hal ini supaya ia menjadi pengajaran kepada individu dan premis hiburan lain bagi membendung kerosakan moral rakyat yang telah sedia membarah,” katanya dalam kenyataan, hari ini.

Beliau berkata, tidak guna berbicara soal ekonomi, keselamatan serantau, pendidikan alaf baru serta agenda memperkasakan bahasa dan budaya nasional jika aspek sosial masyarakat seperti dalam kes ini dipandang sepi.

“Kita memerlukan generasi yang kuat pegangan agama dan beradab sopan untuk memacu masa depan negara. Bukan pelawak seks dan badut yang tidak tahu bersyukur dan mengenang budi!” tegasnya.


Hew berjaya dalam rayuan, dapat perintah batal pengharaman buku komik

PUTRAJAYA, 6 Zulhijjah 1443H, Rabu – Mahkamah Rayuan hari ini membenarkan semakan kehakiman yang dikemukakan bekas ahli DAP Hew Kuan Yau untuk membatalkan keputusan Menteri Dalam Negeri mengharamkan buku komik ‘Inisiatif Jalur & Jalan Meraih Manfaat Bersama’.

Panel tiga hakim terdiri daripada Datuk Hanipah Farikullah, Datuk P. Ravinthran dan Datuk Wira Ahmad Nasfy Yasin membenarkan rayuan Hew dan membatalkan keputusan Mahkamah Tinggi yang menolak permohonan semakan kehakimannya.

Hakim Ravinthran, yang menyampaikan keputusan mahkamah, memberikan Hew, yang dikenali dengan nama samarannya “Superman Hew”, perintah certiorari untuk membatalkan perintah Menteri Dalam Negeri untuk mengharamkan buku itu serta perintah mandamus yang mengkehendaki Kementerian Dalam Negeri (KDN) memulangkan salinan buku itu yang telah dirampas.

Bagaimanapun, beliau berkata mahkamah berpendapat bahawa permohonan Hew untuk pengisytiharan untuk membatalkan Seksyen 7 (1) Akta Mesin Cetak dan Penerbitan 1984, yang larangan itu dikeluarkan, atas alasan ia bertentangan dengan perlembagaan, tidak mempunyai merit.

Sementara itu, panel yang diketuai oleh Hanipah itu, mengetepikan perintah Mahkamah Tinggi supaya Hew membayar kos RM5,000. Beliau juga menganugerahkan kos RM1,000 kepada Hew untuk prosiding di Mahkamah Rayuan. Keputusan itu disampaikan secara dalam talian.

Hew memfailkan permohonan mendapat kebenaran untuk memulakan permohonan semakan kehakiman pada 26 November 2019. Beliau memohon perintah certiorari untuk membatalkan larangan buku dan perintah mandamus supaya KDN memulangkan salinan buku yang telah dirampas.

Dalam permohonannya yang menamakan Menteri Dalam Negeri, KDN, Jabatan Peguam Negara dan kerajaan Malaysia sebagai responden, Hew turut memohon pengisytiharan bahawa Seksyen 7(1) Akta Mesin Cetak dan Penerbitan adalah tidak berperlembagaan dan harus diisytiharkan batal dan tidak sah.

Pada 6 Jan 2020, Mahkamah Tinggi Kuala Lumpur memberi kebenaran kepada Hew untuk meneruskan semakan kehakiman.

Permohonan semakan kehakiman bagi membatalkan perintah pengharaman oleh Menteri Dalam Negeri dan warta Peguam Negara (AGC) berhubung perintah itu yang bertarikh 23 Okt 2019.

Pada 26 April tahun lepas, Hakim Mahkamah Tinggi Datuk Noorin Badaruddin menolak permohonan Hew untuk semakan kehakiman itu yang menyebabkannya memfailkan rayuan di Mahkamah Rayuan.

Hew, adalah pengarang bersama buku komik yang diterbitkan oleh Muzium Kebudayaan Komik Asia dalam tiga bahasa – Melayu, Inggeris dan Cina. Perintah pengharaman itu untuk ketiga-tiga bahasa.

Buku itu didakwa bermaksud mengagung-agungkan China serta Inisiatif Jalur dan Jalan, sementara dunia Barat diberi gambaran negatif.

Peguam J. Shamesh dan Vince Tan Hoo Seh mewakili Hew manakala Peguam Kanan Persekutuan Ahmad Hanir Hambaly @ Arwi dan Peguam Persekutuan Ng Wee Li bagi pihak responden. – Bernama


KPKT rancang jadikan Highland Towers sebagai tapak sejarah

KUALA LUMPUR, 26 Rabiulakhir 1442H, Sabtu – Kementerian Perumahan dan Kerajaan Tempatan (KPKT) hanya merancang mengindahkan semula tapak kondominium Highland Towers dan menjadikannya sebagai tapak bersejarah.

Menterinya Zuraida Kamaruddin berkata KPKT tidak berhasrat membina tugu peringatan di tapak berkenaan seperti dilaporkan media.

“Hasrat mengindahkan itu bagi memperingati peristiwa tragis yang mengorbankan 48 penghuni kondominium berkenaan pada 11 Disember 1993 yang juga telah melakar sejarah hitam buat negara,” katanya dalam satu kenyataan.

Zuraida memberitahu kawasan di Highland Towers perlu diberi nafas baharu kerana sebelum ini mengundang rasa kurang senang penduduk setempat kerana masalah sosial yang didakwa berlaku di kawasan itu.

Justeru katanya kawasan dengan bangunan terbiar selama 27 tahun itu akan diceriakan menerusi pembangunan tempat bersejarah serta dalam masa sama dapat menjamin kesejahteraan penduduk di kawasan Highland Towers.

Media sebelum ini melaporkan KPKT merancang bina tugu peringatan di tapak Kondominium Highland Towers.

Tragedi Highland Towers pada tahun pada 11 Disember 1993 menggemparkan negara apabila satu daripada tiga blok kondominium yang terletak di Taman Hillview, Ulu Klang runtuh dan meragut 48 nyawa. – Bernama


Pembentangan RUU Anti Lompat Parti ditangguh lagi

BANGI, 5 Ramadan 1443H, Khamis – Kabinet tidak bersetuju dengan pembentangan Rang Undang-undang (RUU) Anti Lompat Parti di Dewan Rakyat pada Isnin depan – walaupun didesak banyak pihak supaya disegerakan.

Menteri di Jabatan Perdana Menteri (Parlimen dan Undang-Undang), Datuk Seri Dr Wan Junaidi Tuanku Jaafar berkata, RUU itu tidak dibentangkan pada sidang khas akan datang sebaliknya dihantar semula untuk kajian lanjut mengenai definisi ‘lompat parti’.

“Ya, ia telah ditangguhkan,” katanya seperti dipetik The Star.

Beliau bagaimanapun berkata, sidang khas Dewan Rakyat akan diteruskan dengan pembentangan pindaan Perlembagaan bagi memudahkan RUU Anti Lompat Parti itu dibentangkan kelak.

Pindaan Perlembagaan memerlukan sokongan majoriti dua pertiga ahli Dewan Rakyat.

Keputusan itu bermakna RUU akan ditangguhkan buat kali kedua.

Ia pertama kali dijadualkan dibentangkan untuk bacaan kali pertama pada 24 Mac lalu, hari terakhir sidang pertama Dewan Rakyat tahun ini.

Pautan terdahulu;


‘Benarlah, orang Melayu adalah musuh bangsa sendiri’

BANGI, 8 Rabiulakhir 1442H, Selasa – Harapkan pegar, pegar makan padi!

Demikian perumpamaan yang digambarkan pemerhati politik, Prof Dr Mohd Ridhuan Tee Abdullah terhadap siri kes penyelewengan dan salah guna kuasa membabitkan kakitangan dalam agensi penguatkuasaan kerajaan, kebelakangan ini.

Beliau kesal apabila kebanyakan pegawai dan kakitangan yang ditangkap di agensi kerajaan adalah daripada kalangan orang Melayu sendiri.

Prof Mohd Ridhuan Tee berkata, hanya kerana mahu hidup mewah orang Melayu sanggup menjadi tali barut dan menyalah guna kuasa tanpa memikirkan kesan yang boleh menggugat kedaulatan negara.

Justeru, beliau mempercayai dakwaan bahawa orang Melayu adalah musuh kepada bangsa mereka sendiri itu adalah benar.

“Bertaubatlah… sama ada yang telah pencen atau belum, kesalahan yang kamu lakukan untuk mendapatkan habuan dunia amat besar dosanya.

“Kamu mungkin terlepas di dunia, tetapi di akhirat kamu tidak akan terlepas walaupun selepas pencen, kerja kamu mendekati dan bersedekah kepada masjid, surau,” katanya dalam kenyataan, hari ini.

Beliau berkata demikian merujuk beberapa kes penyelewengan yang berlaku dalam Jabatan Pendaftaran Negara (JPN), Jabatan Imigresen (JIM) dan Pejabat Tanah, sepanjang tahun ini.

BACA ULASAN PENUH PROF DR RIDHUAN TEE ABDULLAH BERKAITAN PENYELEWENGAN DALAM AGENSI KERAJAAN DI RUANGAN PENDAPAT ISMAWEB.NET


MAFI nafi harga ayam naik disebabkan aktiviti kartel

BANGI, 24 Ramadan 1443H, Selasa – Kementerian Pertanian dan Industri Makanan (MAFI) menegaskan kenaikan ayam secara umumnya bukan disebabkan kartel.

Timbalan Menteri Pertanian dan Industri Makanan II, Datuk Nik Muhammad Zawawi Salleh berkata, harga ayam di negara ini lebih rendah jika dibandingkan dengan negara-negara lain di Asia Tenggara.

Bagaimanapun, beliau tidak menolak wujud kenaikan harga yang ketara sejak kebelakangan ini.

“Kementerian ambil cakna dengan perkara ini. Ia bukan kartel (ayam), saya nak maklum bahawa kalau di Asia Tenggara, Malaysia mengeluarkan ayam dan kita jual paling murah kalau dibanding negara-negara jiran yang ada.

“Sebab itu, pada hari ini import ayam seperti tidak berlaku kerana harga di negara jiran lebih tinggi dari kita, tapi jika dibanding harga sebelum ini, harga sekarang melambung,” katanya seperti dipetik portal tempatan, hari ini.

Dalam masa sama, Nik Muhammad Zawawi memberi jaminan pihaknya tidak akan berdiam diri untuk memastikan isu kenaikan harga ayam akan ditangani dengan cara yang terbaik.

“Insya-Allah kerajaan akan mengambil pendekatan yang berbagai-bagai. Kita tahu sebelum ini kita beri skim subsidi kepada makanan ayam.

“Kita tengok baru-baru ini harga gaji minimum telah dinaikkan kepada RM1,500 jadi ia akan seimbangkan dan Insya-Allah kerajaan akan tengok perkara ini supaya kenaikan harga barang ini seimbang dengan pendapatan yang diperolehi oleh penduduk di negara kita,” katanya.

Justeru, beliau menyeru rakyat supaya tidak panik dan permasalahan berkenaan akan ditangani segera.


Sabah benarkan 6 orang satu rumah ziarah kubur

KOTA KINABALU, 30 Ramadan 1442H, Rabu –  Mufti Sabah, Datuk Bungsu @ Aziz Jaafar memaklumkan, hanya enam orang daripada seisi rumah dibenarkan mengunjungi kubur pada Hari Raya Aidilfitri esok.

Sementara itu, ahli keluarga lain diminta untuk tinggal di rumah dengan mematuhi prosedur operasi standard (SOP).

Beliau berkata, rakyat mesti mematuhi SOP Hari Raya di Sabah, yang membolehkan maksimum enam ahli keluarga mengunjungi setiap kubur, tidak melebihi 45 minit.

“Kami dapat mengizinkan enam orang (setiap keluarga) memastikan tidak ada orang ramai, agar dapat menghindari penyebaran COVID-19.

“Selebihnya boleh menunaikan solat, membaca Surah Al-Fatihah atau bacaan Surah Yassin dan sebagainya di rumah,” katanya pada hari ini.

Seiring dengan itu, beliau turut mengingatkan pihak pengurusan masjid dan surau di seluruh negeri untuk memastikan jemaah di tempat itu mengikuti protokol kesihatan yang ditetapkan oleh pihak berkuasa.

“Selain mematuhi peraturan penjarakan sosial, pihak pengurusan harus memastikan anggota jemaah tidak mengalami gejala yang boleh membahayakan orang lain,” katanya.

Beliau juga mengingatkan orang ramai bahawa amalan lama perayaan Aidilfitri seperti berjabat tangan dan berpelukan mesti dielakkan.

“Buat masa ini, kita perlu menghentikan amalan ini supaya kita dapat mencegah penyebaran virus,” katanya.


KPM sedia bincang kekeliruan laksana Modul Penghayatan Hadis 40

BATU PAHAT, 10 Safar 1445H, Ahad – Kementerian Pendidikan (KPM) sedia bertemu mana-mana pihak untuk berbincang mengenai kekeliruan berhubung pelaksanaan Modul Penghayatan Hadis 40 Imam Nawawi di sekolah seluruh negara.

Timbalan Menteri Pendidikan, Lim Hui Ying berkata, kekeliruan berkenaan timbul apabila beberapa pertubuhan bukan kerajaan (NGO) menyatakan kebimbangan mereka, sekali gus menimbulkan pelbagai spekulasi.

Beliau sekali lagi menegaskan pelaksanaan modul terbabit hanya akan dilaksanakan kepada pelajar dan guru beragama Islam sahaja dan bukan kepada mereka yang beragama lain.

“Jadi mereka (termasuk NGO) tidak perlu risau, saya faham kerisauan mereka ini, namun kami di KPM bersedia untuk bertemu dan berbincang sekiranya mereka ada apa-apa soalan berkaitan.

“Hadis 40 ini semua orang tahu hanya untuk murid dan guru yang beragama Islam, kami di KPM berharap isu ini tidak lagi diperbesarkan,” katanya kepada pemberita, di sini hari ini.

Beliau berkata demikian selepas mengadakan lawatan ke Sekolah Jenis Kebangsaan Cina (SJKC) Cheng Siu 1 & 2, di sini yang turut dihadiri Timbalan Pengarah Kanan Bahagian Pengurusan Sekolah Harian KPM Omar Mahli dan alumni sekolah berkenaan Tan Sri Lim Kit Siang.

Mengulas mengenai kekurangan guru di SJKC dan Sekolah Jenis Kebangsaan Tamil (SJKT) beliau berkata, pihaknya kini dalam usaha untuk mengatasi masalah berkenaan.

Beliau berkata KPM telah selesai mendapatkan data di enam negeri iaitu Negeri Sembilan, Selangor, Kuala Lumpur, Pulau Pinang, Kedah dan Perlis dan akan mula mengumpul data di Johor bermula 7 September.

“Sebenarnya, isu kekurangan guru ini bukan sahaja melibatkan SJKC dan SJKT sahaja tetapi turut melibatkan Sekolah Kebangsaan. Antara subjek yang menghadapi masalah adalah Bahasa Inggeris, Bahasa Melayu dan Pendidikan Islam,” katanya.

Semalam, Dong Jiao Zong dipetik sebagai meluahkan kebimbangan mereka apabila hanya 15 guru pelatih diterima masuk ke subjek major Bahasa Cina dalam Program Ijazah Sarjana Muda Perguruan (PISMP) dan bilangan berkenaan disifatkan tidak cukup untuk menampung situasi kekurangan guru subjek Bahasa Cina.- Bernama


Pelik! SUHAKAM bercanggah kerajaan soal keselamatan, kedaulatan negara

BANGI, 10 Zulkaedah 1442H, Isnin – Isu ‘ketidaksepakatan’ yang tercetus antara kerajaan dan Suruhanjaya Hak Asasi Manusia Malaysia (SUHAKAM) mengenai perihal keselamatan dan kedaulatan negara menimbulkan tanda tanya.

Terdahulu, SUHAKAM mengecam beberapa kenyataan yang menggambarkan migran, pelarian dan pemohon suaka sebagai ancaman keselamatan.

Suruhanjaya itu menggesa kerajaan memberi komitmen untuk tidak menghantar pulang golongan terancam yang mencari perlindungan di Malaysia.

Sebaliknya, berjanji untuk melindungi dan menyediakan bantuan yang diperlukan oleh komuniti pendatang dan pelarian agar mereka dapat menjalani kehidupan dengan bermaruah, mampu mencari kerja, mendapat akses kepada pendidikan, penjagaan kesihatan dan tempat tinggal selagi mereka berada di negara ini.

Kenyataan SUHAKAM itu dikeluarkan selepas kerajaan melakukan operasi penahanan pendatang asing tanpa izin (PATI) yang digerakkan Kementerian Dalam Negeri (KDN) sepanjang tempoh Perintah Kawalan Pergerakan (PKP) 3.0.

Menteri Dalam Negeri, Datuk Seri Hamzah Zainudin menjelaskan, tindakan itu bertujuan memastikan golongan berkenaan mempunyai dokumen sah bagi tujuan vaksinasi.

Mengulas perkara itu, Pengerusi PEMBELA, Haji Aminuddin Yahaya berkata, inisiatif KDN serta pihak penguat kuasa seperti Jabatan Imigresen, Polis Diraja Malaysia (PDRM) dan seumpamanya yang sedang membuat operasi besar-besaran bagi mengesan PATI dan menghalang kemasukan PATI baharu wajar disokong.

Lebih-lebih lagi pada saat-saat genting negara sedang tenat dilanda wabak berjangkit – COVID-19 – ini, katanya.

“Sejak mula krisis kesihatan kerana penularan COVID-19, kita telah menghadapi pelbagai kesukaran kerana pendatang asing tanpa izin dan migran tanpa dokumen, lebih-lebih lagi mereka ini hidup dalam kelompok yang besar sesama mereka.

“Oleh kerana mereka ini tidak berdokumen, sangatlah susah untuk kerajaan menjejak sekali gus menguruskan mereka tatkala penularan wabak ini,” katanya dalam satu kenyataan hari ini.

Dalam pada itu, Haji Aminuddin mengakui rakyat Malaysia menyokong kuat usaha ini kerana kegusaran yang timbul, lebih-lebih lagi banyak isu-isu lain yang pernah terjadi hasil daripada lambakan PATI di Malaysia.

“Desakan SUHAKAM supaya kerajaan tidak menghantar pulang migran-migran tidak berdokumen ini adalah sesuatu yang menghairankan.

“Seolah-olah mereka tidak sedar apa yang berlaku di lapangan walaupun mempunyai cawangan di seluruh negara dan staf yang ramai.

“Ya, saya bersetuju agar melindungi golongan pelarian tetapi ianya tidaklah secara membuta tuli sahaja, ada limitasinya. Jika negara kita sudah tidak mampu menampungnya, apa salahnya kita ambil langkah penyelesaian sebaliknya?,” katanya

Bahkan beliau yakin, kenyataan SUHAKAM mengenai pendatang asing tanpa izin dan migran pastinya menjadi sesuatu yang membangkitkan kemarahan rakyat.

Atas dasar itu, Haji Aminuddin berharap agar kerajaan melihat semula kedudukan SUHAKAM ini.

“Pastinya ada sesuatu yang tidak kena apabila agensi kerajaan sendiri tidak menyebelahi kerajaan dalam perihal keselamatan dan kedaulatan negara,” katanya.


Op Benteng: 120 pendatang tanpa izin ditahan

KUALA LUMPUR, 28 Muharram 1442H, Rabu – Tindakan tegas pihak berkuasa dalam mengekang kemasukan pendatang tanpa izin ke negara ini menyaksikan 122 individu termasuk dua tekong ditahan dalam Operasi Benteng yang dijalankan semalam.

Menteri Kanan (Kluster Keselamatan) Datuk Seri Ismail Sabri Yaakob berkata kesemua mereka ditahan kerana memasuki sempadan negara melalui laluan tidak sah dan tidak memiliki dokumen pengenalan diri yang sah.

“Operasi Benteng melibatkan Angkatan Tentera Malaysia (ATM), Polis Diraja Malaysia (PDRM), Agensi Penguatkuasaan Maritim Malaysia, Jabatan Imigresen, Jabatan Kastam dan Agensi Kawalan Sempadan Malaysia (Aksem) bagi mengekang jenayah rentas sempadan serta penularan pandemik COVID-19.

“Sebanyak 79 sekatan jalan raya Operasi Benteng dilaksanakan semalam membabitkan PDRM (57), Aksem (10) dan ATM (15),” katanya dalam kenyataan hari ini.

Mengenai Pasukan Petugas Operasi Pematuhan prosedur operasi standard (SOP), beliau berkata Perintah Kawalan Pergerakan (PKP) yang memasuki hari ke-182 semalam menyaksikan seramai 68 individu ditahan atas kesalahan melanggar SOP.

Beliau berkata daripada jumlah itu, 66 individu dikompaun manakala dua direman.

“Antara kesalahan ingkar PKP ialah ingkar Perintah Kawalan Pergerakan Diperketatkan (21), tidak memakai pelitup muka (18), gagal melunaskan bil kuarantin (3) dan tangkapan pendatang tanpa izin (2),” katanya.

Mengenai kuarantin wajib, Ismail Sabri berkata sejak 24 Julai lepas hingga semalam, 29,438 individu pulang ke tanah air dari 32 negara dan kesemua mereka ditempatkan di 72 hotel dan lapan premis lain termasuk Institut Latihan Awam (ILA) serta institusi pengajian tinggi swasta di Kuala Lumpur, Selangor, Negeri Sembilan, Pulau Pinang, Johor, Sarawak, Kelantan, Perak, Kedah, Perlis, Terengganu, Sabah dan Labuan.

“Daripada jumlah itu, 9,737 individu sedang menjalani proses kuarantin wajib, 71 individu dihantar ke hospital untuk rawatan dan 19,630 individu telah didiscaj serta dibenarkan pulang,” katanya.

Memperincikan perkara itu, beliau berkata mereka yang berkenaan pulang dari Filipina, Thailand, Indonesia, Kemboja, Singapura, Vietnam, Brunei, Qatar, Pakistan, Arab Saudi, Hong Kong, India, Emiriah Arab Bersatu.

Negara lain ialah Jepun, Turki, Korea Selatan, Iran, Nepal, Bangladesh, Myanmar, Timor Leste, Taiwan, China, United Kingdom, Belanda, Papua New Guinea, Mesir, Sepanyol, Perancis, Australia, New Zealand dan Amerika Syarikat. – Bernama


Tindakan kejam Israel sukarkan penyelesaian dengan Palestin

MANAMA, 20 Rabiulakhir 1442H, Ahad – Perjuangan mempertahankan Palestin sejak sekian lama menjadi konflik serantau – hanya disebabkan kekejaman negara penjajah Israel, kata Menteri Luar Negeri dan Ekspatriat Jordan, Ayman Safadi.

Beliau berkata, penyelesaian konflik Palestin-Israel antara jalan keluar bagi mencapai keamanan dan kestabilan yang mapan.

Dalam ucapan ketika Dialog Manama ke-16 anjuran Institut Kajian Strategik Antarabangsa (IISS), Ayman berkata, Palestin pada 4 Jun 1967 menekankan bahawa Baitulmaqdis adalah ibu negaranya mengikut resolusi antarabangsa dan Inisiatif Arab akan mencapai perkara itu.

Beliau menekankan peri pentingnya pihak-pihak yang menghadapi konflik ke meja rundingan berdasarkan resolusi antarabangsa.

Katanya, tindakan negara haram Israel yang melakukan pelbagai kekejaman termasuk membina penempatan haram, merobohkan rumah dan merampas tanah penduduk Palestin telah  menyukarkan penyelesaian antara dua pihak.

“Tiada yang lebih sensitif berbanding Baitulmaqdis dan kesuciannya.

“Mengganggu mereka adalah satu bentuk provokasi terhadap perasaan berjuta-juta umat Islam dan itu pasti akan menyebabkan tercetusnya konflik,” tegasnya. -Agensi


Israel mengaku serang 300 sasaran di Gaza, 50 di Syria pada 2020

BAITULMAQDIS, 17 Jamadilawal 1442H, Jumaat – Tentera pengganas Israel pada Khamis mengaku telah menyerang 300 sasaran di Semenanjung Gaza dan 50 kawasan lain di Syria pada tahun 2020.

“Data tahun 2020 mendapati kira-kira 300 sasaran diserbu di Semenanjung Gaza dan pasukan itu menggagalkan 38 percubaan untuk menyusup melalui pagar keamanan dengan Gaza.

“176 roket dan mortar dilancarkan dari Gaza, 90 peratus daripadanya mendarat di kawasan kosong kerana sistem Iron Dome memintas 80 peluru dan roket yang menyasarkan tempat awam,” kata rejim Israel dalam kenyataan, semalam.

Rejim mendakwa, terdapat 10 cubaan untuk menyusup melalui pagar keamanan dan 50 serangan dilakukan terhadap sasaran di Syria (sempadan dengan Lubnan), selain 20 operasi khusus.

Tentera Israel turut mengaku menggagalkan dua percubaan Hizbullah untuk menjalankan operasi di sempadan Lubnan, serta menganggu operasi lain di sempadan Syria.-  Agensi


Pakistan nekad bertindak tegas terhadap kumpulan militan

ISLAMABAD, 4 Rabiulakhir 1443H, Selasa – Duta Pakistan ke Kabul, Ahmad Khan berikrar bertindak tegas terhadap kumpulan Tehreek-e-Taliban Pakistan (TTP) – antara cabang kumpulan militan – sekiranya rundingan antara mereka dan kerajaan menemui jalan buntu.

Memetik laporan Express Tribun, kerajaan Taliban sebelum ini berjanji tidak akan memberi perlindungan sebaliknya akan mengharamkan mana-mana kumpulan pengganas.

Kenyataan itu dibuat ketika ketua rangkaian, Sarajuddin Haqqani menyertai rundingan antara TTP dan kerajaan Pakistan, baru-baru ini.

Sehingga kini, dua pusingan rundingan telah dijalankan antara dua pihak berkenaan yang berlangsung di Kabul dan Khost.

Utusan Pakistan berkata, terdapat beberapa elemen dalam TTP dan beberapa lagi kumpulan pengganas yang akan didamaikan.

Namun pihaknya berkata, kemungkinan tindakan ketenteraan akan digunakan terhadap pihak lain.

Sehingga kini kerajaan Taliban masih membisu dan enggan mengulas lanjut berkaitan isu berkenaan. – Agensi


RUU 355 tak sempat dibentang kerana Parlimen bubar

BANGI, 22 Rabiulawal 1444H, Rabu – Rang Undang-Undang (RUU) Mahkamah Syariah (Bidang Kuasa Jenayah) (RUU 355) tidak sempat dibentangkan susulan pembubaran Parlimen.

Justeru, Menteri di Jabatan Perdana Menteri, Datuk Idris Ahmad berharap RUU 355 dapat dibentangkan di Parlimen oleh kerajaan baharu selepas Pilihan Raya Umum ke-15 (PRU15) nanti.

“Setakat ini, kertas cadangan RUU itu berada di peringkat Pejabat Peguam Negara, namun, ia tidak sempat dibentangkan selepas Parlimen dibubarkan.

“Justeru, saya berharap kerajaan baharu yang dipilih nanti dapat meneruskan usaha ini sekali gus memperkukuh bidang kuasa jenayah syariah di negara ini,” katanya seperti dilapor Utusan Malaysia, hari ini.

Sebelum ini, Idris berkata, kerajaan sentiasa mengambil berat status dan kedudukan Mahkamah Syariah di negara ini dan sebarang usaha memperkasakannya sedang dan masih dilakukan secara berterusan.

Katanya, antara usaha kerajaan melalui pemerkasaan undang-undang, peningkatan kompetensi pegawai, pembangunan prasarana mahkamah, pewujudan hierarki baru mahkamah dan peningkatan sistem penyampaian perkhidmatan.

Pada 26 Mei 2016, Presiden PAS, Datuk Seri Abdul Hadi Awang yang juga Ahli Parlimen Marang pernah membentangkan Akta 355 sebagai RUU persendirian di Dewan Rakyat.

Ia bertujuan memperkasakan Mahkamah Syariah dan meningkatkan hukuman jenayah sedia tanpa membabitkan masyarakat bukan Islam.


Pelitup muka tak lagi wajib di sekolah

BANGI, 13 Safar 1444H, Sabtu – Kementerian Pendidikan Malaysia (KPM) membuat keputusan untuk tidak mewajibkan pemakaian pelitup muka di dalam atau di luar kawasan.

Menteri Kanan Pendidikan, Datuk Dr Mohd Radzi Jidin berkata, pemakaian pelitup muka di kawasan sekolah pada ketika ini adalah mengikut pilihan masing-masing.

“Esok sekolah-sekolah di negeri Kumpulan A akan memulakan sesi persekolahan manakala lusa di negeri Kumpulan B, ingin saya jelaskan bahawa pemakaian penutup muka dalam atau luar bangunan di kawasan sekolah adalah mengikut pilihan masing-masing dan tidak diwajibkan lagi.

“Namun begitu, kita amat galakkan pemakaian penutup muka dalam kawasan sekolah khususnya di tempat-tempat yang ramai orang,” katanya dalam video perkongisan melalui Facebook rasminya, hari ini.

Bagaimanapun Dr Mohd Radzi berkata, bagi kanak-kanak bagi kanak-kanak yang menaiki pengangkutan awam ke sekolah seperti bas dan van diingatkan supaya memakai pelitup muka.

“Apa yang paling penting kita memastikan keadaan di sekolah ini selamat.

“Maklumat lanjut berkaitan dengan pemakaian penutup muka di sekolah ini akan dimaklumkan kemudian,” katanya.

Rabu lalu, KKM menetapkan pemakaian pelitup muka di dalam bangunan kini adalah atas pilihan individu berkuat kuasa serta-merta.

Bagaimanapun, pemilik premis boleh menentukan sama ada pengunjung wajib memakai pelitup muka atau boleh memilih untuk memakai pelitup muka.

Pemakaian pelitup muka masih diwajibkan bagi situasi kes positif COVID-19 yang perlu ke Pusat Penilaian COVID-19 (CAC).


Israel masih terkejut, kecut tamparan hebat pejuang Palestin

TEL AVIV, 22 Rabiulawal 1445H, Ahad – Israel sedang melalui situasi yang mereka tidak pernah gambarkan sebelum ini – seolah ketika ini mereka tidak mampu mengawal nasib sendiri, kata penganalisis politik veteran Israel, Meron Rapoport.

Skala pertempuran terbaharu oleh Gerakan Perjuangan Islam Palestin (Hamas) dan pejuang Palestin lain di wilayah Israel tidak pernah disaksikan sejak 1948 – apabila negara Israel muncul daripada perang Arab-Israel dan pembersihan etnik rakyat Palestin.

Malah perang Timur Tengah 1973 – ketika Mesir melancarkan serangan ke atas Israel hampir 50 tahun yang lalu hingga ke3 hari menyambut Yom Kippur – tidak mencapai tahap kejutan sebegini, kata Rapoport.

Rapoport menyifatkan perkhidmatan perisikan Israel berada dalam keadaan terkejut, dan kepercayaan Israel terhadap tentera telah lebur.

Sekurang-kurangnya 250 warga Israel terbunuh pada hari Sabtu, menurut pihak berkuasa.

“Pada 1973, kami bertempur dengan tentera terlatih. Dan di sini, kami bercakap mengenai3 orang yang tidak mempunyai apa-apa selain Kalashnikov.

“Ini adalah kegagalan tentera3 dan perisikan yang pasti Israel perlu mengambil masa yang lama untuk pulih, dari segi keyakinan diri,” katanya.

Selama bertahun-tahun, Israel telah membangunkan rangkaian3 infrastruktur kawalan yang canggih – dan mahal – di dalam dan sekitar Semenanjung Gaza, yang telah dikepungnya sejak 2007.

“Sepatutnya ada kamera di sana, dron di udara. Ini adalah tamparan hebat yang tidak dapat dibayangkan oleh tentera Israel,” katanya.

Rapoport menyatakan bahawa unit perisikan tentera Israel,e yang dikenali sebagai Unit 8200, dapat mengetahui butiran paling halus dalam kehidupan rakyat Palestin.

Namun peliknya, kali ini mereka tidak dapat mengesan ratusan atau ribuan roket – yang mana pejuang Palestin melancarkan satu pertempuran yang rumit dan luas – serangan jarak jauh.

“Mereka tidak tahu, bukan 8200, bukan Shin Bet,” katanya merujuk kepada perkhidmatan keselamatan perisikan balas dalaman Israel.

Kesan yang digambarkan oleh imej serangan Palestin – termasuk pejuang yang bersiar-siar di bandar Israel, wanita, kanak-kanak, dan warga emas dalam kurungan di Gaza – akan memberi kesan yang mendalam kepada orang awam Israel, kata Rapoport.

“Imej-imej di televisyen yang menunjukkan remaja berbisik kepada media, bertanya di mana tentera berada, sungguh memberi kesan.

“…pejuang Palestin menembak di luar tetapi tentera masih belum muncul’, sepanjang hari. Situasi ini menjadi sangat sukar untuk dipulihkan,” katanya. – Agensi


MKN Sabah usir 157 pendatang Indonesia

TAWAU, 2 Jamadilawal 1442H, Khamis – Majlis Keselamatan Negara (MKN) Sabah mengusir 157 pendatang haram warga Indonesia ke negara asal dengan menaiki feri dari Pelabuhan Tawau ke Nunukan, Indonesia pagi tadi.

Pengarah MKN Sabah, Sharifah Sitti Saleha Habib Yussof berkata, pengusiran siri ke-29 pada 11 pagi melalui jalan laut itu membabitkan 117 lelaki, 24 wanita, 10 kanak-kanak lelaki dan enam kanak-kanak perempuan.

“Seramai 7,053 pendatang haram diusir menerusi beberapa siri pengusiran sepanjang tahun ini, termasuk 298 individu daripada lain-lain negara yang diusir melalui udara termasuk membabitkan warga Pakistan, China, Vietnam, Hong Kong dan Korea Selatan,” katanya dalam satu kenyataan di sini, hari ini.

Seperti siri-siri pengusiran sebelum ini, katanya MKN Sabah menjalin kerjasama erat dengan kerajaan Indonesia khususnya Konsulat Jenderal Republik Indonesia di Kota Kinabalu dan Konsulat Republik Indonesia di Tawau dalam memastikan proses pengusiran berjalan lancar.

“Tindakan pengusiran ini adalah sebagai usaha memutuskan rantaian jangkitan wabak COVID-19 dan semua tahanan disahkan berada dalam keadaan ‘fit to travel’ sebelum diusir, manakala mereka yang didapati sakit atau bergejala akan menjalani rawatan sewajarnya terlebih dahulu,” jelasnya.

Dalam pada itu, beliau berkata, orang ramai yang mempunyai sebarang maklumat berkaitan penyusupan pendatang haram agar segera menghubungi pihak Pasukan Petugas Khas Kebangsaan di talian 011-62511223 untuk tindakan lanjut. – Bernama


17 tarekat masih beroperasi di N Sembilan

SEREMBAN, 12 Muharram 1444H, Rabu – Tujuh belas tarekat masih beroperasi di Negeri Sembilan daripada 18 yang berdaftar di bawah Enakmen Tarekat Tasawuf (Negeri Sembilan) 2005.

Pengerusi Gabungan Tareqat Berdaftar Negeri Sembilan (G-TARIQ) Dr Muhammad Firdaus Abdul Manaf berkata penutupan hanya melibatkan pusat pengamalan tarekat iaitu Pusat Pengamalan Tareqat Al-Naqsyabandiah Al-Khalidiyyah di bawah pimpinan Tuan Habib Shah Firdaus Habib Ahmad di Lot 3263, Jalan Labu, Batu 8, Kampung Jawa, Labu, Seremban.

“Baki 17 tarekat yang lain masih beroperasi seperti biasa, diiktiraf oleh Jabatan Mufti Kerajaan Negeri Sembilan (JMKNNS), Jawatankuasa Fatwa Kerajaan Negeri Sembilan dan Jilsah al-Turuq al-Sufiyyah Negeri Sembilan. Ini selaras dengan peruntukan Enakmen Tarekat Tasawuf (Negeri Sembilan) 2005 dan Enakmen Pentadbiran Agama Islam (Negeri Sembilan) 2003.

“Penutupan ini bukan bermaksud pembatalan pendaftaran tarekat ini serta-merta, tetapi bagi memastikan siasatan lanjut dilakukan dengan teliti, adil dan berhemah mengikut prosedur dan lunas undang-undang yang diperuntukkan,” katanya dalam kenyataan di sini, hari ini.

Beliau berkata ia menunjukkan tindakan kawal selia tarekat yang proaktif dilakukan oleh pihak JMKNNS melalui Enakmen Tarekat Tasawuf (Negeri Sembilan) 2005 ini berfungsi dengan baik dan berintegriti.

Beliau meminta semua pihak bertenang serta tidak menjadikan isu ini polemik mengundang perdebatan serta mencetus ketidakharmonian dalam masyarakat.

“Kita perlu merujuk kepada pihak autoriti agama apabila berhadapan dengan sebarang konflik dan kontroversi. Semua pihak seharusnya memahami bidang kuasa masing-masing tanpa menceroboh bidang kuasa pihak lain,” katanya. – Bernama


Negara haram Israel mahu rampas puluhan dunam tanah Palestin

BETHLEHEM, 1 Syaaban 1442H, Isnin – Negara penjajah Israel bersetuju melaksanakan rancangan merampas puluhan dunam tanah Palestin di wilayah Bethelem, Tebing Barat yang diduduki.

Pengarah pejabat tembok tahanan dan penjajahan di Bethlehem, Hasan Brejiyeh berkata, rampasan tanah di sekitar penempatan haram Bitar Illit bertujuan meluaskan tanah jajahan.

Hasan berkata, tanah yang dirampas hanya akan menghadkan laluan kepada penduduk haram bagi membangunkan penempatan haram baharu.

Terdapat lebih dari 700,000 penduduk haram tingggal di Tebing Barat, yang sememangnya melanggar undang-undang antarabangsa, khususnya Konvensyen Geneva Keempat yang melarang penempatan semula penjajah di negara yang dijajah.

Menurut kumpulan hak asasi Israel B’Tselem, Israel telah menggunakan mekanisme undang-undang dan birokrasi yang sukar untuk menguasai lebih banyak tanah Palestin di Tebing Barat. -Agensi


Tiada pihak boleh beri kata dua pada mana-mana parti

SEPANG, 13 Syaaban 1442H, Sabtu – Setiap parti politik di negara ini mempunyai kuasa autonomi untuk menentukan hala tuju masing-masing dan tidak ada pihak yang boleh memberi kata dua kepada mereka berhubung perkara itu, kata Timbalan Presiden PAS Datuk Seri Tuan Ibrahim Tuan Man.

Selain itu katanya setiap perkara termasuk kerjasama politik akan dibincangkan dan diputuskan di peringkat pusat, bukan oleh negeri.

Beliau berkata demikian ketika ditanya pemberita mengenai kenyataan UMNO Kelantan yang mahu PAS Kelantan membuat keputusan sama ada bersama parti itu atau Bersatu bagi menghadapi Pilihan Raya Umum ke-15 (PRU15) akan datang.

Mengulas lanjut, Tuan Ibrahim berkata PAS dan UMNO boleh membincangkan perkara itu menerusi Majlis Perundingan Muafakat Nasional.

“Tiada masalah,” kata Tuan Ibrahim yang juga Menteri Alam Sekitar dan Air selepas Majlis Perasmian Denai Sungai Kebangsaan Suruhanjaya Perkhidmatan Air Negara di Sungai Jenderam, dekat sini hari ini.

Beliau juga menegaskan hubungan PAS dan UMNO serta Bersatu di Kelantan adalah baik.

Media sebelum ini melaporkan UMNO Kelantan bertindak memutuskan hubungan serta kerjasama dengan Bersatu sebagaimana usul yang diluluskan dalam 12 Mesyuarat Perwakilan Bahagian sebelum ini. – Bernama


Kabinet Palestin kutuk insiden bunuh 3 rakyatnya

RAMALLAH, 7 Rejab 1443H, Rabu – Kabinet Palestin dan Kementerian Luar Negeri dalam dua kenyataan berasingan mengutuk insiden bunuh tiga rakyatnya di bandar Nablus, Tebing Barat semalam, sekali gus menuntut siasatan antarabangsa dibuat terhadap serangan tentera Israel itu.

Kabinet – ketika bermesyuarat di Ramallah – mengeluarkan kenyataan yang mendesak siasatan antarabangsa dilakukan terhadap ‘jenayah kejam’ Israel, selain menyeru Pertubuhan Bangsa-Bangsa Bersatu (PBB) serta pertubuhan hak asasi manusia mengutuk kejadian berkenaan.

Awal semalam, askar Israel melepaskan tembakan ke arah kereta rakyat Palestin di kawasan kejiranan Nablus sehingga membunuh tiga penumpangnya – insiden yang disifatkan sebagai pembunuhan di luar undang-undang.

Dalam kenyataan berasingan, Kementerian Luar Negeri dan Ekspatriat turut mengutuk pembunuhan itu dengan mengheret kerajaan Tel Aviv serta Perdana Menteri, Neftali Bennett bertanggungjawab sepenuhnya atas jenayah berkenaan.

Katanya, sikap berdiam diri masyarakat antarabangsa terhadap pencabulan dan jenayah Israel memberikan perlindungan kepada tindakan rejim itu serta menggalakkan penjajah Israel untuk meneruskan peperangan terbukanya dengan rakyat Palestin.

Kementerian itu menggesa Setiausaha Agung PBB menggalas tanggungjawab dan mengaktifkan mekanisme perlindungan antarabangsa untuk rakyat Palestin, selaras resolusi Perhimpunan Agung PBB.

Pada masa sama, kementerian turut menggesa pentadbiran Amerika Syarikat (AS) untuk memberikan tekanan kepada kerajaan Israel bagi menamatkan jenayah mereka.

Kenyataan itu juga menggesa Mahkamah Jenayah Antarabangsa mempercepatkan siasatan terhadap Israel dan jenayahnya ke atas wilayah Palestin. – Agensi


‘Himpunan Selamatkan Malaysia bukan seperti demo BERSIH dulu’

BANGI, 3 Rabiulawal 1445H, Selasa – Polis Diraja Malaysia (PDRM) tidak perlu tergesa-gesa mengambil tindakan terhadap penganjur dan individu yang berucap pada Himpunan Selamatkan Malaysia di ibu negara, Sabtu lalu.

Ini berikutan, tiada sebarang insiden tidak diingini berlaku berbanding siri-siri demontrasi BERSIH dahulu yang menyebabkan kenderaan dan harta awam rosak ekoran keadaan begitu huru-hara.

Perunding Kanan Politik dan Perundangan ISMA, Haji Aminuddin Yahaya berkata, akta baharu tidak memerlukan permit dan cukup sekadar memaklumkan sahaja kepada pihak polis.

“Jadi, apa yang mahu dikecoh-kecohkan pula? PM (Datuk Seri Anwar Ibrahim) sudah pasti sangat arif dengan perkara ini, kerana beliau dan pimpinan dalam PH memang menjadikan demo sebagai wadah untuk menyatakan pandangan mereka.

“Semenjak 25 tahun lepas, entah berapa ribu atau ratusan demo telah diadakan oleh puak-puak ini.

“Tiba-tiba naik kerajaan, orang lain tak boleh buat pula walaupun mengikut undang-undang?,” katanya dalam kenyataan, hari ini.

Sebelum ini, media melaporkan satu kertas siasatan dibuka PDRM berhubung Himpunan Selamatkan Malaysia anjuran Pemuda Perikatan Nasional (PN).

Ketua Polis Kuala Lumpur, Datuk Allaudeen Abdul Majid berkata, siasatan berkenaan dilakukan selepas perhimpunan berkenaan didapati tidak mematuhi Akta Perhimpunan Aman 2012 (APA).

“Kita (polis) akan memanggil sesiapa sahaja yang terlibat dalam waktu sehari dua ini,” katanya.

Himpunan yang dihadiri lebih 850 orang dengan berpakaian baju putih itu, bermula di Masjid Jamek Kampung Baru kira-kira pukul 1.15 petang dan berakhir pada pukul 3.30 petang di hadapan pusat beli-belah Sogo.

Dalam himpunan itu, mereka mengemukakan tiga tuntutan kepada kerajaan termasuk mendesak supaya mendakwa semula Timbalan Perdana Menteri, Datuk Seri Dr Ahmad Zahid Hamidi.


Bank Dunia puji langkah Malaysia semak semula garis kemiskinan

KUALA LUMPUR, 25 Zulkaedah 1441H, Jumaat – Bank Dunia hari ini memuji tindakan Malaysia menaikkan had Pendapatan Garis Kemiskinan (PGK) kepada RM2,208 berbanding RM980 baru-baru ini yang disifatkan dapat membantu kerajaan memastikan semua rakyat mencapai standard kehidupan minimum baharu yang lebih konsisten dengan keadaan semasa.

Ahli Ekonomi Kanan Bank Dunia, Kenneth Simler berkata kaedah atau metodologi garis kemiskinan Malaysia sebelum ini juga tidak dikemaskini sejak 2005 dan nilai sebenarnya tidak berubah sejak dirangka pada 1977.

Malah, katanya, ini turut menunjukkan bahawa kesukaran serta kekurangan sebelum ini yang dianggap sebagai tidak bernasib baik serta diterima secara sosial, sebenarnya tidak lagi sesuai pada 2020.

“Peningkatan garis dan kadar kemiskinan itu daripada 0.4 peratus (pada 2016) kepada 5.6 peratus (2019) tidak bermakna bahawa masalah itu telah meningkat atau rakyat Malaysia lebih miskin berbanding hari sebelum pengumuman (PGK) oleh Menteri di Jabatan Perdana Menteri Datuk Seri Mustapa Mohamed.

“Sebaliknya, perbezaan kiraan PGK mengikut setiap isi rumah itu bergantung kepada bilangan mereka yang tinggal bersama serta kos asas barangan dan perkhidmatan di peringkat tempatan yang berbeza di serata Malaysia,” katanya dalam satu kenyataan hari ini.

Menurut Simler, dasar-dasar untuk mengurangkan kemiskinan dan menggalakkan perkongsian kemakmuran Malaysia secara lebih ketara akan lebih berkesan sekiranya turut menumpukan perincian dalam metodologi garis kemiskinan tersebut.

Sehubungan itu, apa yang perlu diutamakan adalah memastikan bahawa bantuan terbabit disalurkan kepada kelompok yang paling memerlukannya manakala dana kerajaan dapat dimanfaatkan sebaik mungkin.

“Ini boleh dicapai dengan menyesuaikan aspek syarat kelayakan dan manfaat dengan ciri-ciri yang mungkin dilihat mudah namun penting seperti bilangan ahli keluarga dan apakah mereka menetap di kawasan yang dikelaskan sebagai bernilai tinggi atau sebaliknya,” katanya.

Simler berkata ukuran kemiskinan baharu itu juga dapat digunakan seiring dengan petunjuk pendapatan relatif, pemantauan dan penilaian dasar-dasar serta program meningkatkan kesejahteraan golongan memerlukan di Malaysia.

Menurutnya, berbanding semakan semula gaji minimum berdasarkan PGK baharu, langkah paling mampan untuk keluar daripada kemiskinan serta pendapatan rendah adalah memastikan penduduk miskin mempunyai akses terhadap pekerjaan yang menawarkan gaji lebih tinggi. – Bernama


Jihad Islam Palestin kecam perjanjian normalisasi Bahrain-Israel

GAZA, 24 Muharram 1442H, Sabtu – Kumpulan pejuang Jihad Islam Palestin mengecam perjanjian normalisasi negara penjajah Israel dengan Bahrain yang diumumkan oleh Presiden Amerika Syarikat (AS), Donald Trump, semalam.

Kumpulan itu menyatakan bahawa perjanjian itu memperlihatkan penyerahan rejim Manama kepada Washington.

Jurucakap Kumpulan pejuang Jihad Islam Palestin, Dawood Shihab berkata, perjanjian itu mencerminkan hak penjagaan AS di Bahrain yang mana Raja Bahrain, Hamad bin Isa Al Khalifa dan kerajaannya bertindak atas arahan dan perintah AS.

Beliau menyifatkan kesepakatan itu sebagai ‘kejatuhan politik baharu dan diharapkan’ selepas Liga Arab mengetepikan draf resolusi Palestin yang mengutuk perjanjian antara Emiriah Arab Bersatu (UAE) dan Israel untuk menjalin hubungan diplomatik penuh.

Perjanjian itu menyusul selepas UAE dan Israel turut memeterai perjanjian pada 13 Ogos lalu, yang mendapat kecaman meluas oleh rakyat serta kerajaan Palestin, menganggapnya sebagai ‘pengkhianatan’.

Israel dan Bahrain pada Jumaat bersetuju untuk menjalin hubungan diplomatik, perjanjian memulihkan hubungan yang kedua dicapai dengan negara Arab selepas UAE.

Perjanjian terbaru itu dimuktamadkan ketika perbualan telefon antara Perdana Menteri Israel, Benjamin Netanyahu dan Raja Bahrain, Hamad bin Isa Al Khalifa, menurut kenyataan bersama AS-Bahrain-Israel yang disiarkan di Twitter Trump.

Presiden AS mengundang Bahrain untuk turut serta dalam majlis menandatangani perjanjian yang akan diadakan di Rumah Putih antara UAE dan Israel pada 15 September.

Serentak pengumuman itu, Palestin memanggil balik Duta Besarnya ke Manama untuk berunding dan membincangkan mengenai langkah-langkah yang perlu.

Bahrain bakal muncul negara Arab keempat yang menandatangani atau bersetuju untuk memeterai perjanjian pemulihan hubungan dengan Israel, selepas Mesir (1979), Jordan (1994) dan UAE (2020). – Agensi


Generasi pasca pandemik dan kemelut politik

PERBALAHAN politik yang sengit dan perlumbaan hawa nafsu untuk berkuasa bukanlah satu senario atau realiti yang ingin disaksikan oleh rakyat, bangsa dan umat. Ahli-ahli dan pemimpin politik dari semua parti nampaknya sudah melupakan mandat dan kepercayaan rakyat serta tujuan sebenar penglibatan dalam medan politik.

Semuanya indah-indah belaka di permulaan jalan. Janji, manifesto dan drama keikhlasan dan kejujuran yang dibuat-buat akan dipamerkan dan dipergula-gulakan di hadapan para pengundi. Senyuman dalam kepura-puraan sudah menjadi juadah tetap setiap kali mereka berjumpa dan bertemu dengan masyarakat. Pelbagai slogan dan jenama akan diperkenalkan demi membeli dan memperdayakan minda rakyat, umat dan bangsa agar undi dan pangkahan semasa pilihanraya nanti akan berpihak kepada mereka.

Ini adalah strategi dan SOP semasa berkempen dan sebelum menang. Semuanya adalah pelaburan dan perkiraan yang perlu membawa kepada keuntungan. Tidak ada yang percuma atau bersifat kebajikan di dalam perlumbaan menuju Putrajaya dan Parlimen.

Akan tetapi, semua dan segala-galanya akan berubah sebaik-baik sahaja kemenangan dicapai dan kaki mula menapak masuk ke singgahsana Putrajaya dan Parlimen.

Kita hanya boleh berspekulasi sahaja tentang apa yang sedang berlegar di minda barisan ‘manusia terpilih’ ini ketika itu.

Kita juga tidak pasti sama ada kalimat-kalimat keramat ‘Demi rakyat, bangsa dan agama’, ‘Demi keadilan’, ‘Demi masa depan gemilang’, ‘Kuasa rakyat’, ‘Menentang kezaliman’, ‘Memerangi rasuah’, ‘Ketelusan, Tadbir Urus cemerlang’ dan ‘Akauntabiliti’ masih lagi menjadi jurupandu dan penasihat kepada mereka semua.

Apa yang pasti ialah rakyat, bangsa dan umat telah menjadi saksi hidup kepada pusingan dan pergantian pemerintah yang bermula lebih dari 60 tahun yang lepas di mana negara telah melalui transisi pemerintahan di bawah tiga blok pemerintahan – iaitu Barisan Nasional (BN), Pakatan Harapan (PH) dan terkini Pakatan Nasional (PN).

Adakah akan lahir satu gabungan pemerintahan baru atau kepimpinan ‘kitar semula’ selepas ini? Allahu a’lam.

Saya berpandangan bahawa semua blok parti politik, pihak pemerintah dan pembangkang telah memilih waktu yang paling tidak sesuai untuk berbalah dan menunjukkan siapa yang lebih menjuarai kepentingan rakyat dan masa depan negara.

Situasi pandemik yang semakin meruncing, kesengsaraan rakyat, ketidakpastian peluang-peluang pekerjaan, kesihatan mental, keutuhan institusi keluarga dan ekonomi yang tidak menentu … semua ini tidak harus dikorbankan atau digadaikan demi mempertahankan, menjatuhkan dan mengambilalih kuasa.

Bukan untuk tujuan dan matlamat ini rakyat, umat dan bangsa berkorban, memberi mandat dan kepercayaan kepada kamu semua!

Sekiranya kita perhatikan dan teliti secara tenang dan objektif, siri-siri pergolakan dan pertelingkahan politik ini berlaku di dalam satu iklim dan ekosistem politik yang sama sahaja. Iklim dan ekosistem politik ini mula wujud dan berkembang selepas para penjajah British kembali ke kampung halaman mereka.

Semua pemain, skrip, plot dan garis penamat di dalam iklim dan ekosistem politik ini tetap sama, meskipun akan ada beberapa perubahan kecil atau tidak signifikan. Individu boleh bertukar ganti tetapi watak tetap sama.

Sistem nilai, kerangka berfikir dan sudut pandang kehidupan (worldview/outlook) masih berpaksi kepada tunjang dan dasar yang sama.

Yang bertambah hanyalah umur, uban, ghanimah dan kekayaan. Dalam banyak kes, kumpulan ini bertukar menjadi spesis kayangan yang kebal dan sangat berpengaruh. Ini tidak menghairankan oleh kerana Kuasa yang berada di tangan mereka adalah umpama anak kunci yang boleh membuka segala jenis pintu, ruang, kesempatan dan peluang.

Apabila iklim dan ekosistem politik adalah sama, maka kita tidak boleh berharap bahawa akan berlaku perubahan besar atau bermakna untuk dekad-dekad mendatang biar siapapun atau pihak manapun yang memerintah. Hanya ada dua kemungkinan sahaja daripada situasi ini – sama ada menjadi lebih baik atau semakin buruk.

Hatta mereka yang berpolitik kononnya atas nama ‘Islam’ akan turut terjebak dan terperangkap di dalam putaran iklim dan ekosistem politik yang sama. Baik BN, PH atau PN – semuanya lahir, membesar dan bergelumang dan akan mati di dalam putaran ini.

Justeru itu, apakah pilihan atau alternatif yang ada pada rakyat, bangsa, umat dan generasi muda hari ini?

Saya tidak ada jawapan yang tuntas atau yang boleh memuaskan hati semua orang. Saya juga bukan peramal masa depan.

Bagaimanapun, saya berpandangan bahawa untuk keluar dari kemelut politik yang berlarutan ini ialah dengan mencipta satu iklim dan ekosistem yang baru.

Biar betul!

Kenapa perlu buang masa untuk pekerjaan yang lambat hasilnya?

Kenapa tidak perbaiki iklim dan ekosistem ini dari dalam?

Bagaimana kamu hendak mencari pengikut dan pendukungnya?

Teknologi dan perisian apa yang kamu hendak gunakan?

Bolehkah ia menghapuskan kezaliman dan ketidakadilan?

Bolehkah ia menjamin kesejahteraan, keadilan dan kejujuran?

Mampukah ia menyediakan makan minum di atas meja?

Sabar dulu. Baru sebut satu ayat saja sudah berhamburan soalan demi soalan.

Mohd Luttfi Abd Khalid
Pemerhati politik


Keluarga Malaysia elemen penting rangka masa depan negara: Idris

ABU DHABI, 8 Syawal 1443H, Isnin –  Konsep Keluarga Malaysia adalah lambang komitmen kerajaan dalam memupuk perpaduan umat kerana ia merupakan elemen terpenting dalam merangka masa depan yang lebih gemilang bagi sesebuah negara.

Menteri di Jabatan Perdana Menteri (Hal Ehwal Agama) Senator Datuk Idris Ahmad berkata meskipun Malaysia merupakan sebuah negara yang mempunyai kepelbagaian bangsa, agama dan suku kaum, namun telah berjaya mengekalkan kestabilan negara melalui perpaduan antara kaum yang ada.

Berucap sempena persidangan Majlis Komuniti Islam Sedunia, beliau berkata, Malaysia, negara yang majmuk telah melaksana dan menterjemahkan fiqh al-ta’ayush yang meletakkan tiga prinsip utama dalam membina hubungan persaudaraan yang baik dengan seluruh komponen masyarakat.

”Pertama, persaudaraan sesama Islam (ukhuwah Islamiah), kedua persaudaraan sesama warganegara (ukhuwah wataniyyah) dan persaudaraan sesama manusia (ukhuwah basyariyyah).

“Persaudaraan sesama Islam merupakan idea sosial yang teragung sebagaimana firman Allah SWT “ Innamal mukminun ikhawan,” yang bermaksud:” Sesungguhnya orang mukmin itu bersaudara.” (Surah al-Hujurat ayat 10)” katanya ketika berucap dalam bahasa Arab pada persidangan itu, di sini.

Idris berkata, ukhuwah basyariyah pula dilandasi oleh persaudaraan yang tumbuh dan berkembang atas nilai-nilai kemanusiaan sejagat tanpa mengira latar belakang kaum, agama, tradisi, kepercayaan dan budaya.

Justeru katanya Malaysia dikenali sebagai negara harmoni kerana menjamin kepelbagaian sebagaimana yang dimaktubkan dalam perlembagaan negara.

Beliau percaya dan yakin bahawa perpaduan dan kesatuan antara umat Islam sedunia adalah sangat penting dalam menentukan pola hidup bermasyarakat (harmoni) dan menjamin kestabilan negara.

Katanya, amat rugi sekiranya ummah tidak memberikan penekanan kepada agenda perpaduan, kerana pastinya ia akan mendatangkan perpecahan dan seterusnya melemahkan umat Islam itu sendiri.

Bertemakan Perpaduan Islam: Konsep, Peluang dan Cabaran, persidangan yang berlangsung dari 8 hingga 9 Mei itu menghimpunkan tokoh Islam sedunia dan dirasmikan oleh Menteri Toleransi dan Kebersamaan UAE Sheikh Nahyan bin Mubarak Al Nahyan. – Bernama


Polis rampas 237 kg syabu bernilai lebih RM8 juta

KUALA LUMPUR, 24 Safar 1444H, Selasa – Polis merampas 263.88 kilogram (kg) syabu bernilai kira-kira RM8.53 juta dalam serbuan di sebuah pangsapuri di Segambut di sini Sabtu lepas, sekali gus menumpaskan sindiket pengedaran dadah didalangi warga tempatan.

Timbalan Ketua Polis Kuala Lumpur Datuk Yahaya Othman berkata semua dadah itu ditemukan di dalam 226 bungkusan dan polis turut menahan seorang lelaki di pangsapuri berkenaan.

Beliau berkata hasil serbuan itu, Jabatan Siasatan Jenayah Narkotik Bukit Aman dan Bahagian Siasatan Jenayah Narkotik Ibu Pejabat Polis Kontinjen Kuala Lumpur, menahan enam lagi lelaki menerusi serbuan di beberapa negeri.

“Tiga suspek ditahan di Perak, dua di Pulau Pinang manakala satu di Selangor.

“Sindiket yang dianggotai suspek berusia lingkungan 24 hingga 47 tahun aktif sejak Julai lalu dan ketujuh-tujuh mereka direman tujuh hari sehingga Sabtu ini, bagi membantu siasatan mengikut Seksyen 39B Akta Dadah Berbahaya 1952,” katanya dalam sidang media di sini hari ini.

Beliau berkata empat daripada yang ditahan mempunyai rekod jenayah lampau dan hasil ujian saringan awal mendapati lima daripadanya positif dadah.

Yahaya berkata empat kenderaan masing-masing jenis Toyota Alphard, Ford Ranger, Perodua Axia dan Perodua Bezza, bernilai RM424,750 turut disita daripada suspek.

Beliau berkata dadah yang dirampas diperolehi dari utara Semenanjung, sebelum dihantar ke ibu negara untuk diedarkan kepada pembeli di sekitar Lembah Klang secara bersemuka dan dipercayai boleh digunakan oleh 473,760 penagih. – Bernama


Jangan tolak ansur Rasulullah ﷺ dihina

AWAL bulan ini, guru sejarah, Samuel Paty dipenggal kepala selepas menunjukkan kartun menghina Nabi Muhammad ﷺ terbitan majalah satira Charlie Hebdo kepada kelasnya.

Remaja warga Chechnya yang didakwa membunuhnya, Abdullakh Anzorov, 18 tahun, juga ditembak mati polis selepas itu. Kini enam lagi ditahan atas tuduhan berkait akta keganasan dengan dua daripadanya di bawah umur.

Sempena kematiannya, Paty diberikan Legion d’Honneur, iaitu anugerah tertinggi Perancis dan majlis kematiannya dihadiri Presiden, Emmanuel Macron.

Isu timbul apabila Macron menggunakan kematian Paty untuk menghina Islam dengan memanggil Islam sebagai agama mengalami krisis di seluruh dunia. Macron memperakui semula kartun Charlie Hebdo itu dengan menyatakan: “Republik ini tidak akan sekali-kali menyerahkan kartunnya.”

Sebelum itu, Charlie Hebdo menyiarkan semula kartun kontroversi menghina Nabi Muhammad ﷺ yang pernah diterbitkan pada 2015. Alasan mereka, ia sempena perbicaraan terhadap pengganas berkait peristiwa 2015 bermula.

Karikatur terbitan Charlie Hebdo bersifat provokatif, sekali gus memang boleh menimbulkan kemarahan.

Perancis ialah negara sekular yang sering mengangkat kebebasan bersuara, namun membantahnya apabila berasa menjadi ‘mangsa.’ Banyak kajian menyatakan golongan mudanya semakin tidak bersetuju identiti negara membenarkan kebebasan suara tanpa had. Dasar itu sejak akhir-akhir ini sering menimbulkan pergolakan dalam masyarakat yang mula berpolarisasi.

Ucapan retorik dan populis Macron pula sering melabel Islam dengan label ekstremis, namun dasar negaranya bersikap bermusuhan terhadap Islam.

Perancis melarang pemakaian burqa secara menyeluruh pada 2004 termasuk menghalang kanak-kanak perempuan ke sekolah memakai tudung.

Alasan Macron, beliau ingin memastikan wanita memakai tudung dalam keadaan ‘tidak dipaksa melakukannya.’

Malah, Macron menuduh wanita memakai tudung di tempat awam sebagai mengasingkan diri dan enggan berasimilasi dengan budaya sekular Perancis. Ia tuduhan tidak berasas sama sekali.

Seperti kata Menteri di Jabatan Perdana Menteri (Hal Ehwal Agama), Datuk Seri Dr Zulkifli Mohamad Al-Bakri dalam suratnya dan Menteri Luar, Datuk Seri Hishammuddin Hussein dalam kenyataannya sebelum ini, sebagai umat Islam kita menolak sama sekali tindakan keganasan yang membawa kepada penganiayaan dan kehilangan nyawa.

Namun, kita tidak akan bertolak ansur terhadap sebarang bentuk penghinaan kepada Nabi Muhammad ﷺ yang dicintai dan kita menentang sepenuhnya sebarang fitnah kepada agama Islam.

Minggu ini, seruan #boycottfrenchproducts mula tersebar di media sosial. Umat Islam diseru memboikot produk Perancis bukan kerana mahu membalas dendam, sebaliknya atas dasar kecintaan kepada Nabi ﷺ dan kebencian kepada dasar ‘kebebasan memilih bulu’ Macron.

Akibatnya, bursa saham Paris mulai merudum dan kerajaan Perancis mula mengeluarkan kenyataan mengecam kempen itu, meskipun Macron memulakannya dahulu.

Presiden Turki, Recep Tayyip Erdogan turut mengulangi seruan pemboikotan, sekali gus menyemarakkan lagi kempen di serata dunia. Pemboikotan ekonomi dan ancaman COVID-19 yang belum reda di Eropah boleh melumpuhkan ekonomi Perancis.

Dr Siti Nurhayati Adznan
Wanita ISMA, Cawangan Alor Gajah


Tentera Arab Saudi bunuh empat warga Yaman

SANA’A, 28 Jamadilawal 1443H, Ahad – Tentera Arab Saudi membunuh empat penduduk Yaman dan mencederakan ramai yang lain dalam serangan rentas sempadan, menyasarkan wilayah barat laut, Sa’ada.

Kejadian berlaku semalam selepas tentera Arab Saudi menyasarkan kawasan al-Raqu di Sa’ada dengan tembakan artileri, menurut sumber tempatan.

Difahamkan, kesemua mangsa adalah orang awam yang tidak bersenjata.

Di wilayah lain, Arab Saudi dilaporkan melakukan sebanyak 11 serangan udara terhadap Daerah al-Dhaher dan Kitaf wa al-Boqe’e.

Menurut biro siasatan jenayah Sa’adah, serangan yang diketuai Arab Saudi telah meragut 283 nyawa dan mencederakan 1,200 yang lain di kawasan sempadan Sa’ada sepanjang tahun lalu.

Secara berasingan, pesawat pejuang Arab Saudi melancarkan 19 serangan udara terhadap wilayah selatan-tengah Shabwah.

Mengetuai beberapa sekutunya, kerajaan itu melancarkan perang menentang negara termiskin di dunia Arab pada Mac 2015.

Peperangan itu telah berusaha untuk mendapatkan kembali kuasa di Yaman untuk diberikan kepada bekas pegawai sekutu Riyadh di negara itu.

Utusan khas Pertubuhan Bangsa-Bangsa Bersatu untuk Yaman mengutuk keras peningkatan serangan ketenteraan Arab Saudi terhadap Yaman.

Bulan lalu, laporan Program Pembangunan Pertubuhan Bangsa-Bangsa Bersatu berkata, perang itu akan meragut 377,000 nyawa menjelang akhir 2021 melalui kesan langsung dan tidak langsung. – Agensi


Isu air Kelantan: Anwar patut lulus dana tanpa syarat bukti ‘bapa reformasi’

BANGI, 17 Zulkaedah 1444H, Selasa – Tindakan Kerajaan Pusat yang tidak bersetuju permintaan Kelantan memohon dana RM8 bilion bagi menyelesaikan masalah bekalan air menampakkan ada ‘permainan politik yang menindas’.

Bagi parti BERJASA, Perdana Menteri, Datuk Seri Anwar Ibrahim tidak wajar menolak permohonan Kelantan kerana isu kemelut air membabitkan kesejahteraan dan kebajikan rakyat.

Ketua Pemudanya, Fahmi Bazlan berkata, kerajaan sebenarnya jelas bahawa Kelantan hanya memerlukan kawasan menyimpan atau menampung bekalan air yang banyak kerana sumber air di negeri sudah mencukupi sehingga melebihi keperluan untuk kepenggunaan.

“Kelantan tidak boleh bergantung sepenuhnya kepada sumber air semula jadi dan memerlukan eksploitasi sumber air dengan melakukan rawatan air yang telah digunakan.

“Kekurangan yang berlaku adalah loji dan pusat rawatan tidak mampu untuk menampung permintaan dan kapasiti yang ada sehingga berlaku kegagalan merawat dan menjadi punca kepada air kuning hitam dan sebagainya,” katanya.

Sebelum ini, Anwar dilaporkan berkata, permohonan awal Kelantan untuk RM8 bilion bagi menyelesaikan isu air negeri itu ditolak kerana kerajaan perlu meneliti secara tepat keperluannya.

Menurut Anwar, ada syarat-syarat yang perlu dipenuhi sebelum perbelanjaan itu dibenarkan, dan tidak menolak kemungkinan jumlah yang dimohon akan diturun sekiranya diluluskan.

Mengulas perkara itu, Fahmi berkata, Anwar sepatutnya berjiwa besar untuk memberikan kelulusan tanpa syarat kepada Kelantan sebagai bukti beliau selama ini menggunakan isu diskriminasi UMNO-Barisan Nasional (BN) menindas negeri itu sehingga digelar ‘bapa reformasi’.

“Dalam banyak ucapan ketika bersama PAS dalam Pakatan Rakyat, beliau adalah pejuang keadilan dan berjanji membantu Kelantan, memberikan keadilan dengan menyalurkan dana dan memastikan hak royalti kembali dinikmati oleh rakyat Kelantan tetapi hari apa yang berlaku adalah sebaliknya.

“Dengan projek-projek yang banyak sedang berjalan dan pelbagai infrastruktur yang perlu dibangunkan untuk isu air di Kelantan selesai, RM8 bilion itu sebenarnya tidak cukup kerana masalah bekalan air yang membelenggu rakyat negeri ini telah berlaku sejak puluhan tahun lagi,” katanya.

Beliau berkata, isu air Kelantan sudah lama berlarutan kerana campur tangan politik yang ketara berlaku di kedua-dua belah pihak.

“Tidak mustahil yang menjadi punca kepada kemelut ini adalah masing-masing mempunyai kepentingan dan gagal dalam toleransi mengutamakan keperluan rakyat Kelantan, berbanding berebut-rebut untuk keuntungan dan kekayaan peribadi baik di peringkat kerajaan negeri atau Persekutuan,” katanya.


Tun M ulangi pendirian PRU15 belum sesuai diadakan dalam masa terdekat

LANGKAWI, 15 Syawal 1443H, Isnin – Ahli Parlimen Langkawi Tun Dr Mahathir Mohamad mengulangi pendiriannya bahawa Pilihan Raya Umum ke-15 (PRU15) masih belum sesuai diadakan dalam masa terdekat walaupun jumlah kes harian jangkitan COVID-19 dilihat semakin terkawal ketika ini.

Menurut beliau, langkah berjaga-jaga perlu terus diambil bagi mengelakkan wabak itu kembali menular sehingga meningkatkan kembali jumlah kes jangkitan di negara ini.

“Kita harus berjaga-jaga. Kita harus ingat apa berlaku ketika Pilihan Raya Negeri (PRN) Sabah. Pada masa itu jumlah kes (COVID-19 di negara ini) rendah tapi bila diadakan PRN Sabah ia menyebabkan berkembang penyakit ini.

“Kes COVID-19 (kini dilihat) berkurangan tetapi kita perlu jaga juga, macam pakai pelitup muka itu perlu diteruskan dan tidak berkumpul terlalu dekat…, jika tidak angka itu (jumlah kes) akan meningkat semula,” katanya ketika ditemui pemberita pada majlis jamuan Hari Raya Parlimen Langkawi di sini hari ini.

Bekas perdana menteri itu diminta mengulas sama ada PRU15 sesuai diadakan dalam masa terdekat berikutan kes harian jangkitan COVID-19 di negara ini semakin terkawal.

Ketua Pengarah Kesihatan Tan Sri Dr Noor Hisham Abdullah dalam kenyataan hari ini memaklumkan jumlah kumulatif kes COVID-19 di Malaysia kini adalah sebanyak 4,475,873 kes dengan 29,762 kes aktif.

Mengulas lanjut, Dr Mahathir berkata pematuhan kepada prosedur operasi standard masih perlu dititikberatkan bagi mengelakkan peningkatan mendadak kes jangkitan COVID-19 di negara ini, selain risiko serangan varian baharu wabak itu. – Bernama


ISMA lancar kempen ‘Ini Negara Perjuangan’ sempena kemerdekaan

BANGI, 14 Safar 1445H, Khamis – Melihat kecelaruan identiti negara Melayu dan Islam dalam kalangan masyarakat serta wujud usaha yang menyemai kecairan identiti ini, Ikatan Muslimin Malaysia (ISMA) mengambil langkah melancarkan ‘Kempen Ini Negara Perjuangan’ sempena bulan kemerdekaan dan Hari Malaysia.

Bertemakan ‘Perkukuh Identiti Kebangsaan, Budaya Bangsa Merdeka’, kempen itu berteraskan Islam dan Melayu seperti mana yang termaktub dalam sejarah dan Perlembagaan Persekutuan negara.

Presiden ISMA, Ustaz Shuhaib Ar-Rumy Selamat berkata, kempen yang bermula sejak 17 Ogos hingga 16 September ini, menyasarkan beberapa objektif antaranya membangkitkan semangat patriotik agar setia berjuang untuk kebaikan negara, seterusnya membangunkan ummah yang mempunyai nilai yang tinggi.

Beliau berkata, kempen ini juga mahu menonjolkan kisah perjuangan dan pemikiran beberapa tokoh pejuang dalam pembinaan identiti negara Islam dengan memartabatkan bahasa Melayu dan tulisan Jawi, selain mengangkat nilai sopan santun dan kesusilaan sebagai teras dalam identiti budaya kebangsaan.

“Kempen ini dijalankan dengan misi untuk melahirkan individu dan masyarakat yang bangga dengan identiti budaya kebangsaan yang berteraskan Islam dan Melayu serta bangkit dengan semangat patriotik yang tinggi dan setia berjuang untuk kebaikan negara dan umat Islam.

“Selain itu, kempen ini juga bermatlamatkan untuk meningkatkan pemahaman masyarakat terutama bangsa Melayu dan orang Islam di Malaysia berkaitan kepentingan bahasa Melayu sebagai identiti negara Malaysia, serta nilai budaya kebangsaan berteraskan Islam dan Melayu yang menjadi rukun kepada identiti negara,” katanya.

Bagi tujuan ini, Ustaz Shuhaib berkata, pelbagai aktiviti dan program telah disusun di semua cawangan ISMA di seluruh negara, antaranya Konvoi Merdeka, Pentas Anak Merdeka, Ceramah dan Forum Kemerdekaan, terbitan siri poster dan video-video pendek serta pelbagai lagi inisiatif lain.

“ISMA dengan ini menyeru kepada seluruh rakyat Malaysia bersatu membangunkan ummah yang mempunyai nilai yang tinggi serta bersama-sama memperkukuhkan identiti kebangsaan negara ini yang berteraskan Islam dan Melayu seperti mana yang termaktub dalam sejarah dan Perlembagaan negara,” katanya.

Untuk makluman, program Konvoi Merdeka akan diadakan secara serentak di seluruh cawangan ISMA pada 9 September ini.


Bersatu dedah penyata akaun

BANGI, 10 Rejab 1444H, Rabu – Parti Bersatu hari ini berkongsi penyata akaun yang telah diaudit ketika berdepan dengan pelbagai tuduhan termasuk menerima RM4 bilion daripada RM92.5 bilion daripada dana Pakej Rangsangan Ekonomi.

Penyataan kewangan dua tahun berturut-turut iaitu 2020 dan 2021 berkenaan dikongsikan Datuk Dr Marzuki Mohamad, yang merupakan Ketua Setiausaha Sulit kepada Perdana Menteri, Tan Sri Muhyiddin Yassin.

Beliau menjelaskan penyata berkenaan sudah difailkan kepada Pendaftar Pertubuhan (ROS) dan kini menjadi dokumen awam.

“Akaun yang diaudit ini sudah dibentangkan dalam Perhimpunan Agung Tahunan (PAT) Bersatu. Ia sudah difailkan di ROS dan menjadi dokumen awam. Tak boleh tipu punya.

“Untuk rekod, Muhyiddin jadi Perdana Menteri pada 1 Mac 2020 dan letak jawatan pada 16 Ogos 2021.

“Kalau RM4 bilion masuk dalam akaun Bersatu selepas Muhyiddin letak jawatan hebat betulah Bersatu,” katanya dalam kenyataan yang dipertik portal berita Bersatu, hari ini.

Dr Marzuki turut mencabar PKR dan DAP berbuat tindakan sama dengan mendedahkan akaunnya termasuk akaun amanah ( trustee account) yang dipegang bagi pihak parti itu.

“Dah alang-alang tengok akaun Bersatu, mungkin elok juga tengok akaun PKR dan DAP termasuk akaun amanah yang dipegang bagi pihak parti jika ada.

“Maklumlah DAP jadi kerajaan di Pulau Pinang dan PKR pun kerajaan di Selangor dan Negeri Sembilan.

“Siasatlah dari mana sumber wang yang diterima oleh parti. Barulah adil dan berterus terang. Kalau tengok gaya belanja pilihan raya Pakatan Harapan (PH) pun boleh tahan juga,” katanya.

Jelas Dr Marzuki Bersatu akan membentangkan penyata kewangannya bagi tahun lalu ketika PAT yang dijadual berlangsung pada Mac depan.

“Bolehlah sama-sama kita lihat ada tak RM4 bilion tu. Untuk rekod, UMNO ada RM192 juta ketika akaun parti itu dibekukan pada tahun 2018.

“Itu mungkin baki perbelanjaan Pilihan Raya Umum ke-14 (PRU14). Baki ya tuan-tuan, atau ‘loose change’,” katanya.


Isu balak di Lenggeng, kerajaan N. Sembilan serah kepada SPRM

SEREMBAN, 4 Ramadan 1442H, Jumaat – Kerajaan Negeri Sembilan menyerahkan siasatan kepada Suruhanjaya Pencegahan Rasuah Malaysia (SPRM) berhubung isu tender projek pembalakan di Lenggeng, dekat sini yang didakwa tidak mengikut prosedur.

Menteri Besar Datuk Seri Aminuddin Harun dalam kenyataan hari ini berkata pihaknya tidak berkompromi mengenai hal tersebut dan akan sentiasa memberi kerjasama kepada SPRM.

“Bagaimanapun, kerajaan negeri berpendirian bahawa projek tersebut telah melalui proses perolehan tender yang telus dan teratur. Sehingga kini, kerja-kerja telah dijalankan mengikut peraturan ditetapkan,” katanya.

Media tempatan hari ini melaporkan kerajaan Negeri Sembilan didesak menghentikan segera projek pengeluaran kayu balak seluas 500 hektar di kawasan Lenggeng berikutan statusnya yang kini didakwa masih dalam siasatan SPRM. – Bernama


Dewan Rakyat kekal tolak usul bahas ‘Kertas Pandora’

KUALA LUMPUR, 4 Rabiulawal 1443H, Isnin – Dewan Rakyat hari ini kekal dengan keputusan menolak usul untuk membahaskan pendedahan Kertas Pandora yang didakwa membabitkan fail kewangan sulit beberapa pemimpin negara.

Permintaan Ketua Pembangkang, Datuk Seri Anwar Ibrahim itu sekali lagi ditolak Yang Dipetua Dewan Rakyat Datuk Azhar Azizan Harun selepas usul secara bertulis itu dihantar kepada Yang Dipertua Dewan Rakyat pada 4 Okt dan ditolak kali pertama ketika sidang Parlimen pada 6 Oktober.

Azhar berkata, penolakan kali kedua bagi usul dibawa Anwar di bawah Peraturan 90 (1) dan 90 (2) Peraturan-peraturan Majlis Mesyuarat Dewan Rakyat kerana ia tidak lengkap, sebaliknya beliau berkata Ahli Parlimen Port Dickson itu perlu menggunakan Peraturan 43.

“Saya dah tengok surat (notis) Yang Berhormat (Anwar) dan saya sudah tanda tangani surat itu dan tepat jangkaan Yang Berhormat saya menolak usul tersebut kerana Yang Berhormat membuat usul untuk (peraturan) 90 (1) dan 90 (2) untuk menghentikan kuat kuasa peraturan, tapi tidakpun dinyatakan peraturan mana yang nak dihentikan.

“Kedua, pokok pangkal persoalan yg dibangkitkan usul terbaharu ini ialah mengenai perkara sama dan usul di bawah (peraturan) 18(1) dan 18 (2) yang dibuat minggu sudah yang telahpun saya tolak… jadi terpaksalah saya tidak boleh terima 90 (1) dan 90 (2).

“Mengenai keputusan (tolak usul) minggu sudah, sebenarnya saya rasa aturan yang patut Yang Berhormat gunakan ialah Peraturan 43, iaitu untuk dewan ini melihat semula keputusan saya itu… tapi yang saya dapat usul di bawah 90(1) dan 90(2),” katanya di Dewan Rakyat hari ini.

Ketua Pembangkang itu hari ini sekali lagi mempersoalkan keputusan Azhar yang menolak usul tersebut yang dianggap penting untuk segera dibahaskan di Dewan Rakyat.

Mengulas lanjut, Azhar berkata, pendedahan Kertas Pandora itu tidak menyetuh mengenai penyorokan dan aktiviti pengeluaran wang dari negara ke syarikat luar persisir, sebaliknya ia mengenai pemegangan saham dalam syarikat itu

“Ia dua perkara yang berlainan Yang Berhormat. Saya telah baca sedikit sebanyak Kertas Pandora itu, ia bukan mengenai aliran keluar wang tapi mengenai pegangan saham beberapa individu dalam syarikat luar pesisir… bukan seperti yang ditanyakan Yang Berhormat,” katanya.

Penjelasan Azhar bagaimanapun dipersoalkan Anwar yang menyifatkan Yang Dipertua Dewan Rakyat itu bertidak seolah-olah seperti seorang peguam kepada individu yang dikaitkan dengan pendedahan itu.

Namun, Azhar menepis tuduhan itu dengan menegaskan beliau hanya menjelaskan dan memperbetulkan fakta yang dibangkitkan Anwar.

“Saya bukan nak jadi peguam, saya cuma membetulkan fakta… takpa Yang Berhomat saya telah buat keputusan dan saya nyatakan keputusan saya itu muktamad. Terpulang pada Yang Berhormat untuk rujuk keputusan itu di bawah Peraturan 43,” katanya. – Bernama


Kekurangan air di Iraq beri kesan buruk pada kanak-kanak: UNICEF

GENEVA, 21 Muharram 1443H, Isnin – Tabung Kanak-Kanak Pertubuhan Bangsa-Bangsa Bersatu (UNICEF) memberi amaran terhadap risiko kesihatan kebanyakan kanak-kanak Iraq kerana tidak mempunyai akses bekalan air yang selamat dan bersih untuk diminum.

UNICEF dalam satu kenyataan berkata, hampir tiga daripada lima kanak-kanak di Iraq tidak mempunyai akses perkhidmatan air yang dikendalikan dengan selamat.

Wakil UNICEF di Iraq, Sheema SenGupta berkata, kurang separuh daripada semua sekolah di negara berkenaan mempunyai akses kepada air asas.

“Di Iraq, tahap kekurangan air sangat membimbangkan, anak-anak tidak dapat berkembang dan membesar dengan penuh potensi tanpa air.

“Sudah tiba waktu untuk tindakan diambil terhadap perubahan iklim dan menjamin akses air yang bersih dan selamat kepada setiap kanak-kanak,” katanya.

Menurut UNICEF, musim hujan 2020-2021 di Iraq adalah yang kedua paling kering dalam 40 tahun terakhir, keadaan yang menyebabkan pengurangan aliran air yang teruk di Tigris dan Euphrates masing-masing sebanyak 29 peratus serta 73 peratus.

Iraq bergantung pada air dari sungai Tigris dan Euphrates yang mengalir dari Turki dan Iran, namun beberapa tahun terakhir, aliran air menurun di kedua sungai berikutan taburan hujan rendah.

Angka rasmi Iraq menganggarkan jumlah kanak-kanak di bawah 14 tahun adalah 16.2 juta berdasarkan bancian baru-baru ini oleh Kementerian Perancangan Iraq pada Januari 2021. – Agensi


PAS Selangor gesa Jais kaji semula pertukaran guru KAFA

BANGI, 10 Safar 1445H, Ahad – Jabatan Agama Islam Selangor (Jais) digesa mengkaji semula keputusan penstrukturan guru Kelas Al- Quran dan Fardu Ain (KAFA) membabitkan pemindahan dari Sabak Bernam dan Kuala Selangor ke daerah-daerah lain.

Ketua Pemuda PAS Selangor, Mohamed Sukri Omar berkata, dengan gaji yang rendah, pemindahan itu bakal membebankan guru-guru berkenaan terutama dari sudut kewangan dan kos sara hidup yang tinggi.

“Sekiranya pertukaran ini perlu dilakukan, elaun tambahan mesti diberikan untuk meringankan kos kehidupan mereka terutama yang melibatkan sewa dan lain-lain.

“Bukan hanya arahan dikeluarkan tetapi mesti berserta dengan memberi perhatian dari sudut kebajikan para guru KAFA tersebut,” katanya dalam kenyataan, hari ini.

Jumaat lalu, Jais mengesahkan seramai 125 guru KAFA di Sekolah Rendah Agama (SRA) di daerah Sabak Bernam dan Kuala Selangor terlibat dalam penstrukturan baharu bagi memenuhi keperluan di negeri ini.

Pengarahnya, Datuk Mohd Shahzihan Ahmad berkata, 125 guru KAFA yang terlibat penyusunan semula itu meliputi 45 guru dari Sabak Bernam dan 80 lagi di Kuala Selangor.

Penyusunan itu juga membabitkan pergerakan 45 guru KAFA dari Sabak Bernam ke Kuala Selangor, manakala 50 guru lagi dari Kuala Selangor ke Klang dan 30 lagi ke Gombak.

Atas dasar itu, Mohamed Sukri mencadangkan agar Jais menambah penjawatan guru-guru KAFA bagi memenuhi keperluan berkenaan.

Katanya, Menteri Besar, Datuk Seri Amirudin Shari juga perlu melihat perkara ini dengan serius, selain menambah peruntukan bagi penambahan perjawatan berkenaan.

Malah, beliau menyarankan Jais supaya menyediakan elaun yang sewajarnya kepada guru terlibat.